July 2013 – Page3– टटका खबर\nमशरख स्कूल के प्रधानाध्यापिका पकड़इली\nआजु नौ दिन बाद मशरख के धरमसती गंडामन प्राइमरी स्कूल के प्रधानाध्यापिका मीना कुमारी पुलिस का हाथे लाग गइली आ उनुका गिरफ्तार होखला का बाद मुख्यमंत्री नीतीशो कुमार सामने आ गइलें मीडिया से बतियावे खातिर. कहलें कि गोड़ के चोट का चलते अशक्त रहलन बाकिर पल पल नजर रखले रहुवन. इशारे इशारा में कह गइलन\nशौहर के बीमा पर आपन हक जतवली जियाउल हक के बेवा\nप्रतापगढ़ के कुंडा में मराइल सीओ जियाउल हक अपना निकाह से पहिले दू गो बीमा करवले रहुवन. एगो के नामिनी महतारी के आ दोसरका के नामिनी बाप के बनवले रहुवन. जियाउल हक के मरइला पर यूपी सरकार जियाउल हक के बीबी परवीन आजाद के नौकरी आ बीस लाख रुपिया दिहलसि. साथ ही जियाउल के भाई\nलालु के अपील पर सुप्रीम कोर्ट सीबीआई से जवाब मँगलसि\nबिहार झारखंड के बहुचर्चित चारा घोटाला के आरोपी लालू प्रसाद सुप्रीम कोर्ट से गोहार कइले बाड़न कि उनका मामिला के सुनवाई करत सीबीआई जज के बदल दिहल जाव काहे कि मौजूदा जज बिहार के शिक्षा मंत्री पी के शाही के रिश्तेदार हउवन आ एह चलते उनका खिलाफ फैसला सुना सकेलें. हाई कोर्ट एह बाबत लालू\nपटना के रविन्द्र भवन में बिहार भोजपुरी अकादमी के पैंतीसवा सालगिरह\nअतवार का दिने पटना के रविन्द्र भवन में बिहार भोजपुरी अकादमी के पैंतीसवा सालगिरह बहुते धूमधाम से मनावल गइल. एह मौका पर भइल सांस्कृतिक कार्यक्रम में मालिनी अवस्थी, भरत शर्मा व्यास, मनोज तिवारी आ मारीशस से आइल हुसीला देवी रिसॉल के कार्यक्रम के लोग मंत्रमुग्ध होके देखल सुनल. एह आयोजन में भाग लेबे खातिर देश\nयूपी में आरक्षण के नयका कानून पर आपन फैसला हाई कोर्ट रोक लिहलसि\nयूपी में लोक सेवा आयोग आरक्षण के नया कानून बना दिहले बा आ एकरा के चयन के हर सीढ़ी पर लगावे के फैसला कइले बा. एह नया तरीका से राज्य में सत्तर से अस्सी फीसदी सीट आरक्षण के अधिकारी प्रतिभागियन के चल जाई आ सामान्य वर्ग के प्रतिभागी टुकुर ताकत रह जइहें. हाई कोर्ट के\nमकान मजदूरन के थकान मेटावे खातिर जहर पिया दिहलसि एगो डाक्टर\nबलिया के भीमपुरा इलाका के मालीपुर के नाथपलिया गांव में छत के ढलाई करत मजदूरन के थकान मिटावे खातिर मकान बनवावे वाला होमियोपैथिक डाक्टर कवनो दवाई के घोल पीया दिहलसि. एह घोल के कुछ मजदूर चार चार गिलास पी घलले. बाकिर थोड़ देर बाद एक एक कर के मजदूरन के तबियत खराब होखे लागल. मजदूर\nराहुल गाँधी अपना बोलतुअन के मोदी से निपटे के तरीका सिखावत बाड़न\nकांग्रेस के बोलतुअन के एगो कार्यशाला दिल्ली में होखत बा जवना में देश भर के कांग्रेसी बोलतुआ चहुँपल बाड़े. एह कार्यशाला में ओह लोग के सिखावल जाई कि कइसे भाजपा के बोलतुअन के काट करे लोग. जान जाईं कि सोशल मीडिया पर नरेन्द्र मोदी के समर्थक कांग्रेसियन पर भारी पड़त बाड़ें आ कांग्रेस ओह लोग\nबिहार भाजपा पर नीतीश के राजनीति तमाशा शुरू करवलसि\nदरभंगा जिला के हायाघाट से भाजपा विधायक अमरनाथ गामी सुशील कुमार मोदी का खिलाफ अतना बयानबाजी कइलन कि भाजपा उनुका के निलंबित कर दिहलसि. गामी का साथे जाले के विजय कुमार मिश्र, मोहिउद्दीन नगर के राणा गंगेश्वर सिंह, कुशेश्वरस्थान के शशिभूषण हजारी, गायघाट के वीणा देवी, चिरैया के अवनीश कुमार सिंह समेत कुछ अउर विधायक\nधरमासती गंडामन गाँव के स्कूल प्रिंसिपल के पकड़े खातिर उनका नइहर में छापा\nपुलिस मशरख के धरमासती गंडामन गांव के प्राइमरी स्कूल के फरार प्रधानाध्यापिका मीना देवी के पकड़े ला मीना के नइहर सिवान जिला के बसंतपुर इलाका के बाला गाँव में अतवार का रात छापा मरलसि बाकिर खाली हाथ लवटल. मीना देवी त नाहिए मिलली उनकर कवनो सुरागो ना मिल सकल पुलिस के.\nमोतिहारी स्टेशन से रिजर्वेशन सुपरवाइजर के रंगे हाथ धइलसि सीआइबी\nशनिचर का दिने मोतिहारी टीसन का रिजर्वेशन काउंटर से मुख्य रिजर्वेशन सुपरवाइजर बच्चा लाल के सीआइबी के टीम रंगे हाथ धर लिहलसि. बच्चा लाल का लगे से आनंद विहार, हावड़ा आ जयपुर के तत्काल टिकट आ हिसाब से अधिका एगारह हजार सात सौ सत्तर रुपिया नगद मिलल. तत्काल टिकट करीब अतने के रहुवे. बच्चा लाल\nफूड बिल पास करावे खातिर कांग्रेस मुलायम से डील कइलसि?\nराजनीतिक गलियारन में चरचा तेज बा कि कांग्रेस अपना चुनावी हथियार फूड सिक्युरिटि बिल संसद में पास करावे खातिर सपा प्रमुख मुलायम सिंह से डील कर लिहले बिया. एह डील का मुताबिक सपा फूड सिक्युरिटी बिल पास कराई आ सरकार सीबीआई वाला मुकदमा हटा ली. मुलायम सिहं यादव आ उनुका परिवार पर मालूम आमदनी से\nजहरखुरान के फेर मे पड़ के मर गइल शेरवा कलां के एगो नवही\nदिल्ली से कमा के सद्बावना एक्सप्रेस से बलिया लवटत सुखपुरा थाना के शेरवाकलां के एकइस साल के राधेश्याम प्रजापति के बीचे राह में कुछ जहरखुरान कोल्ड ड्रिंक में जहर मिला के पीया दिहलें जवना से ऊ अर्धबेहोशी का हालत में आ गइल. एह बीच ओकर सगरी सामान, मोबाइल वगैरह ले के उतर गइलें. राधेश्याम ओही\nबलिया के जयप्रकाशनगर में कार्पोरेशन बैंक आपन शाखा खोलेला तइयार\nबलिया के जयप्रकाश नगर में कार्पोरेशन बैंक के शाखा खोले खातिर गाँव के फैसला होखे वाला बा. इब्राहिमाबाद, कर्णछपरा आ नौबरार में से कवनो एक जगहा के चुनाव होखी. ई बात कांग्रेसी नेता बिनोद सिंह बतावत बाड़ें जे एह ला भरपूर कोशिश कइलन. एह इलाका में कवनो राष्ट्रीयकृत बैंक के शाखा ना रहला से एहिजा\nबलिया टीडी कॉलेज के प्रवेश शु्ल्क के मामिल सलटल\nपिछला चार दिन से टीडी कॉलजे के प्रवेश शुल्क कम करावे खातिर पुरनका छात्र नेता लोग के अनशन प्रदर्शन काल्हु जूस पी के खतम कर दिहल गइल. एह पुरनका नेता लोग के जिद्द का आगा झुकत प्रशासन आ प्राचार्य प्रवेश शुल्क घटा के एक सौ रुपिया करे के तइयार हो गइलें.\nदेवघर खातिर स्पेशल रेलगाड़ी\nसावन का महीना में काँवरियन के भीड़ देखत पूर्व मध्य रेलवे नरकटियागंज से मोतिहारी मुजफ्फरपुर होखत देवघर जाए खातिर स्पेशल ट्रेन चलाई जवन एक दिन का आँतर पर नरकटियागंज से जसीडीह ले जाइल करी. बतावल गइल बा कि 22 जुलाई से 23 अगस्त का बीच हर दुसरका दिने ई ट्रेन नरकटियागंज से सबेरे 5.45 बजे\nमशरख के सगरी के त ना बाकिर एगो बच्चा के परिवार के मिली पांच लाख रुपिया के मुआवजा\nसारण जिला के मशरख का धरमसती गाँव के प्राइमरी स्कूल के तेइस गो लड़िका मिड डे मील खा के मर गइले. एह हादसा का बाद सरकार बाइस गो परिवार के दू दू लाख आ एगो परिवार के पाँच लाख रुपिया के मुआवजा दी. एह तरह के फैसला एह चलते भइल बा कि ऊ लड़िका अनुसूचित\nएको बरखा ना झेल पवलसि सरकारी पुलिया\nदोन क्षेत्र के वन विभाग द्वारा बनावल जात एगो पुलिया पहिलके बरखा में ढह गइल. दोन क्षेत्र के चंपापुर, वनवारी का लगे एगो बरसाती नाला पर पुलिया बनावल जात रहुवे जवना पर बरखा के मौसम का चलते काम रोक दिहल गइल रहे. अब ऊ पुलिया बरखा से आधा ढह गइल बा.


भगवान छपरफार – Hum Bhojpuria\n॥ सुनला प लागे कि सुनत जवन बानीं तवन केहू से कहियो कुछ सुनले कहीँ बानीं त अहोभाग, लागे कि सुनले जवन बानीं तवन एहू से सुनिए के मानीं, अबकियो, एजुगियो, त अहोअहोभाग... ॥\nबादशाहूदीन बादशा के बादशाही में जहाँ कहऽ तहाँ, जतना कहऽ ततना, अमन कहऽ अमन, चैन कहऽ चैन। बादशाहूदीन बादशा जेके चाहें कि डेराय, का मजाल कि ऊ ना डेराय ; जेके चाहें कि ना डेराय, का मजाल कि ऊ डेराय।\nत एक दिन के बात कि बादशाहूदीन बादशा के मन में आइल कि अहेर करे जाईं। कहला के कवन कहे, चहला के देर, कि मंत्री-संत्री सब तइयार, फौज-फाटा सब तइयार। बादशा से पुछाइल कि नया जंगल बनावल जाय, नया जनावर जुटावल जाय कि पुरनके से काम चलावल जाय ? बादशा अपना एक अँगुरी में धइलन कि नया जंगल बनावल जाय, नया जनावर जुटावल जाय, एक अँगुरी में धइलन कि पुरनके से काम चलावल जाय आ जिन्ह पुछले रहन कि नया जंगल बनावल जाय, नया जनावर जुटावल जाय कि पुरनके से काम चलावल जाय, उनुके के अँगुरी धरवलन। ऊ आँख मून के जवन अँगुरी धइलन, तवना से पता चलल कि नया जंगल बनावल जाय, नया जनावर जुटावल जाय।\nत मंत्री-संत्री कहलन कि ठीक बा सरकार, दस-बिस साल देल जाय, दस-बिस लाख दियावल जाय, कि नया बनावल जाय, नया जुटावल जाय। बादशा अपना खजाना में झँकले त दस-बिस लाख त एहू सनूक में, ओहू सनूक में, दस-बिस साल ना एह सनूक में ना ओह सनूक में। त बादशा ओह दस-बिस-साल-लगवइया, दस-बिस-लाख-लगवइया अँगुरी के धरवइया के दस-बिस कोड़ा के सजाय तजबीज कइले आ अबकी जब अँगुरी धरवले त बताऽ के कि कवना अँगुरी में नया बनावल जाय, नया जुटावल जाय, कवना अँगुरी में पुरनके से काम चलावल जाय। त आँख खोल के अबकी जवन अँगुरी धरवइया धइलन तवना से पता चलल कि पुरनके से काम चलावल जाय। बादशा अबकी उनुका के दस-बिस लाख के इनाम-इकराम तजबिजले आ अहेर करे चल दिहले, बिना ई बतवले कि पहिले कवन दिआय, दस-बिस कोड़ा के सजाय, कि दस-बिस लाख के इनाम-इकराम। देनिहार कहले कि पहिले दस में बीस जोड़ के सजाय देब, तब बीस में से दस घटाऽ के इनाम। लेनिहार कहले कि पहिले दस में बीस जोड़ के इनाम लेब, तब बीस में से दस घटाऽ के सजाय। देनिहार कहले कि फोकट में ? लेनिहार कहले कि अँइसे कइसे कि फोकट में, हमार कवनो ईमान-धरम नइखे ?! दूनो जना अपना-अपना फेंटा में से आपन-आपन ईमान आ आपन-आपन धरम निकलले आ मोल-भाव में लगले।\nओने अहेर में, राजा आगा-आगा, फौज-फाटा पाछा-पाछा, जंगल के जनावर सब आड़ा-अलोता। एक दिन बीतल, दुसरको दिन बीतल, तिसरको बीतल। तरकस में धइल-धइल तीरलोग लागल मुर्छाय, मियान में धइल-धइल तरुआरलोग लागल मुर्चाय। ई मुर्चाइल जब खुदा मियाँ से ना सहाइल त आड़ा-अलोता लुकाइल एगो हरिना के हर लेले मति। नया-नया जवान भइल हरिना चौकड़िया मारे खातिर लागल छेरिआय। बाप-मतारी समझवले, भालू-बाघ से डँटववले, ना मानल, बीच राह में मारे लागल चौकड़िया। बादशा के नजर परल, घोड़ा धउराऽ देले। बादशा के बरोबरी भला फौज-फाटा कइसे करी, जतने राजा पीछा करत जायँ, ततने फौज-फाटा पिछुआइल जाय। कोस भर गइले राजा, तले मामा सियार के सलाह से, दोसर एगो हरिना अपना के दहिने लउकाऽ देलस। दहिनवारा के पाछा कोस भ धउरले राजा, तले तीसर एगो हरिना अपना के बाँए लउकाऽ देलस, बँयवारा के पाछा राजा कोस भ धउरले तले चउथा एगो दहिने, ओकरा देने कोस भ धउरले तले पँचवा एगो बाँए। त धउरत-धावत घोड़ा मने-मने कहले कि परवरदिगार ! भूले से, भटके से, कवनो जो पछिला जनम में, हम रहुँईं बादशा आ ई रहुए घोड़ा, त आज, एकरा के, जतना मन ओतना भगावे द, हमरा के भागे द, बाकिर, ना रहे पहिले जो अइसन, त भूले से, भटके से, कवनो जो अगिला जनम में, हम होईं बादशा आ ई होय घोड़ा, त अपने तू रहिहऽ भा हो जइहऽ गायब, बाकिर, भगावे भ, भागे भ जंगल त कम-से-कम, रखिहऽ तू कायम !\nबादशा पसेने-पसेन, घोड़ा फेने-फेन। फौज-फाटा के कहीं अता-पता ना। हरिना -- पहिलको, दुसरको, तिसरको, चउथको, पँचवो -- हेन्ने गइले कि होन्ने गइले, का पता केन्ने गइले ! अब त बदशहवो से, घोड़वो से, भूख कहे कि हम्हीं हतब, पियास कहे कि हम्हीं ! रस्ता कहे कि हम मिलबे ना करब। बाकिर जब केहू ना, कुछुओ ना आवे काम, तब जे कामे आवे ऊहे अल्लाह, ऊहे भगवान। ऊ बाघ बन के अइले आ रस्ता देखइले। ओहर बाघ लउकले, एहर घोड़ा बिदक के चलले भाग। एह भगला में बादशा के बड़ी बेइज्ती रहे, बाकिर एक त कि केहू एह भगला के देखवइया ना, दोसरे कि बादशा अपने त भागत ना रहन, भागत त रहे घोड़ा, आ तिसरे कि भगला में राह-रस्ता मिलत गइल आप से आप, आ चउथे आ पँचवे कि भूख बिलाऽ गइल, पियास हेराऽ गइल।\nभला भइल कि ए भगला में जंगल छूट गइल। जब दुचार कोस छूट गइल त घोड़ा के भहराइल बादशा देखले, बादशा के भहराइल घोड़ा देखले, तीसर केहू ना देखल। जले बेहोश रहल गइल तले बेहोश रहल लोग, जब ना रहल गइल त आपन भूख-पियास के लेले-देले ठाढ़ भइल लोग। ठाढ़ भइला के बाद जले घोड़ा चरत रहले, बादशा हहरत रहले। हहरत-डहात, मने-मने कहले कि परवरदिगार ! भूले से, भटके से, कवनो जो पछिला जनम में, हम रहुँईं घोड़ा आ ई रहुए बादशा, त आज, एकरा के, जतना मन ओतना चरे द, हमरा के हहरे द, बाकिर, ना रहे पहिले जो अइसन, त भूले से, भटके से, कवनो जो अगिला जनम में, हम होईं घोड़ा आ ई होय बादशा, त अपने तू रहिहऽ भा हो जइहऽ गायब, बाकिर, चरे भ, हहरे भ हरियरी त कम-से-कम, रखिहऽ तू कायम !\nत जवन परवरदिगार घोड़ा के घास लहववले ऊहे परवरदिगार बादशा के देखवले कि दूर दक्खिन देने धुँआ उठत बा। केहू त मिली उहाँ, ईहे सोचत, आ केहू त मिले उहाँ, ईहे मनावत बादशा जब उहँवा पहुँचले त पवले कि एगो खेत बा, खेत के आर बा, खेत में सुस्तात दुगो बैल बा आ आर प सुस्तात एगो बंदा हरवाह बा। घइला में पानी बा आ खाय के तइयारी बा आ चिलम प चढ़े खातिर आग धुँआत बा। पानी देखते पियास बुझाइल कि बादशा के उठाऽ के पटक दी, रोटी देखते भूख बुझाइल कि सँउसे बादशाही गटक ली। चहले कि माँगीं त माँगे ना आइल, चहले कि हाथ पसारीं त हाथो पसारे ना आइल। बादशा के पहिला बेर बुझाइल कि मदरसा के उस्तादलोग उनुका के जवन पढ़ावल, जवन सिखावल तवन सब कुछ अनेर, कूड़ा के ढेर। घोड़वा देखलस त हींक भ हँसल हिनहिनाऽ के कि कइसन कुपातर करमहीन बदशहवा ई सरवा कि एकरा माँगहूँ के लूर ना, हाथो पसारे के सहूर ना। अघाइल घोड़ा के हिनहिनात हँसी भुखाइल बादशा के सहले ना सहाइल। मारे खीस के एँड़ी से मूँड़ी ले कँपकँपात, मारे पित्त के भितरी से बहरी ले पितपितात, जनाइल जे पछाड़ खा के, पिछवड़िए, अब गिरले, तब गिरले, तले अइसन बड़का अगमजानी ऊ बंदा हरवाह कि धउरल आ गिरत बादशा के अँकवारी में ध के खेत के आर प बइठाऽ देलस। बइठाऽ के, अइसन बड़का बैद ऊ बंदा हरवाह, कि ना नाड़ी प अँगुरी धइलस ना लिलार प तरहत्थी, आ बिना कुछ बतवले बूझ गइल कि बेरमिता के कवन बेरामी, आ तवना बेरामी के कँउची दवाई। अधध सेर के दूगो बजरा के रोटी में से एगो उठवलस आ चुटकी भ नून में से चुटकी भ नून आ आठ परत पियाज में से चार परत पियाज के साथे बेरमिता बेचारा के हाथ में दवाई के पहिला खोराक बनाऽ के धइ देलस कि ए बाबू खा ल, राम चहिहें त राम हो जाई -- मुँह में रखते, चहु त परते, कंठ से उतरते। बादशा के उस्तादलोग में से केहू ना सिखवले रहे रोटी के हाथ प राख के, नून में बोर के, पियाज के दाँते से काट के खाय के, बाकिर का, कि खइले त खवाऽ गइल, मेटा में मुँह लगा के जब पियले पानी त पियाऽ गइल, आ इहाँ तक कि दवाई के दोसरका खोराक त बिना बैद बंदा हरवाह के दिहले, अपने से उठाऽ के अइसन चापुर-चापुर चबा के खाय उनुका आ गइल कि ओह चपर-चपर-चापुर-चपुरहट के सुन के बंदा हरवाह त बंदा हरवाह, घोड़वो के मिजाज गनगनाऽ गइल।\nबजरा के अधध सेर के एक-प-एक दू-दू गो सँउसे-सँउसे रोटी खइला आ मेटा भर पानी घेंटा भर पियला के बाद बादशा देह झार के ठाढ़ भइले, सके भर मुँह बा के ढेंकरले आ ढेंकरले त अपना एह ढेंकरला में उनुका साज-संगीत के सकल सुर-ताल-झनकार एक्के साथे सुनाइल। तवना के बाद जब भर नजर दुनिया-संसार-ओर तकले त पवले कि ई एगो नवके दुनिया, नवके संसार। चहचह-महमह-गहगह। बाकिर, एही झोंक में जब ऊ बंदा हरवाह के देखले त पवले कि ऊ त माथे हाथ हाथे गाल ध के बइठल बाड़े। पुछले कि ए भाई, का बात, कवन अइसन आफत, कवन अइसन बीपत, हमरा से बतावऽ, हम बादशाहूदीन बादशाह, चाहीं त पल में पहाड़ दीं ढाह, चाहीं त पल में पहाड़ करीं खाढ़। त कहले बंदा हरवाह कि भुक्खड़ तुनाहीं, दुन्नो-के-दुन्नो हमार रोटी भकोस गइलऽ, एक्को कवर हमरा खाती छोड़लऽ ना, अब गोहट के मारी, तोहार बाप कि मतारी ? त बादशा निकलले तरकस से तीर, मियान से तलवार, कि तू हमार पकिया इयार, बतावऽ कहँवा बा गोहट, तीर से मार के, तलवार से गुरिएगुरी काट के, पोरसा भर जमीन में गाड़े खातिर बानीं तइयार...। बंदा हरवाह हरान-हलकान कि ना आँख के देखल ना कान के सुनल अइसन कवनो बुड़बक-बउराह कि गोहट मारे खातिर तीर-तलवार लेके ठाढ़ ! सोचले कि ना एकर पगलेटई छोड़ाइब त एकरा बाप-मतारी के कवन मुँह देखाइब ! त कहले कि हे हो, हई नौटंकी के लाल-पियर कपड़ा उतारऽ, हा ल अँगौछी, करिहाँव में बान्हऽ, तीर-तलवार के फेंकऽ फरदाँवा, कुदारी उठावऽ आ हमरा पाछा-पाछा आवऽ...।\nबादशा जब अचकन-पचकन जोड़ा-जामा जिरह-बखतर उतरले त जनले कि उघार देह के छू के जवन बहेला, तवन एगो दोसरे बयार। हहरल हियाव, हींक भ एह आ-हा-हा छुअहा बयार में नहइले। खाली गोड़े फिल्ली भर पाँकी-पानी में उतरले त अपना दरबार के गुलगुल गलइचा के मने-मने गाँज भ गरियवले। बंदा हरवाह पहिले त अपने गोहट मार के बतवले कि हँइसे, आ हँइसे ना हँइसे, तब कुदारी थम्हवले कि ल, लाग जा, गोड़ बचाऽ के, हाथ बढ़ा के...।\nबादशा पहिला छेव मरले त छप से सुनाइल। अचंभा में पर गइले कि अइसन बाजा त आज ले देखलीं ना, अइसन बाजल त आज ले सुनलीं ना। त तन-मन दूनो लगाऽ के लगले बजावे। लगले बजावे त आर प बइठल बंदा हरवाह लगले गावे। सात दिन असहीं गावत-बजावत बीतल। बादशा अपना के हर-हेंगा खुरुपी-कुदार सब प अजमवले, सातो दिन दिन-दिन भ पसेने नहइले, साँझ-बिहान हचक के खइले आ अतना सराह के खइले ऊ अपना भउजाई के हाथ के बनावल कि उनुका के उनुकर भउजाई, बंदा बो हरवाहिन, सातो दिन एक रोटी अधिके खियवली, अपना सवांग से। आ तवना के बाद, खरहरे खटिया प सुतले त हाय हो राम, एक्के सुतान अनगुत्ते उठान !\nबाकिर का, कि घोड़ा हलकान। सातो दिन पाँचो बखत घोड़ा के एक्के कहनाम कि या अल्लाह, भला कि हमरे के घोड़ा बनवलऽ, बदशहवे के बनवलऽ बदशाह ! सातो दिन पाँचो बखत घोड़ा के एक्के कहनाम कि परवरदिगार, जइसे बदशहवा के, हमरो के सरवा ई बंदा हरवहवा, अद-बद के हर में, हेंगवाही में कहियो मत नाधे !\nघोड़वा देखलस कि बदशहवा के खेती-किसानी के सवख बढ़ियाइले जाता, बढ़ियाइले जाता बजरा के रोटी आ नीमक-पियाज से नाता, गहिराइले जाता बंदा-बादशाव के इयारी, त लागल साँझे-बिहाने दुपहरिए-अधरतिए हिनहिनाय। बादशा के बाकिर, ऊ हिनहिनाइल, ना साँझे-बिहाने सुनाइल, ना दुपहरिए-अधरतिए सुनाइल। ना सुनाइल, त सतवाँ दिने होत बिहाने जवन हिनहिनान घोड़ा हिनहिनइले तवना में उनुकर आपन हिनहिनाइले ना रहे खाली, ईहो रहे कि गोतिया-देयाद के हाथे बदशहवा के राज-पाट अब लुटाइल कि तब लुटाइल, ईहो रहे कि अलनिया बेगम हेन्ने ढिमिलाइल, फलनिया बेगम होन्ने ढिमिलाइल, कि मंत्री-संत्री सभकर ईमान अब बिकाइल कि तब बिकाइल !\nत अबकी के हिनहिनाइल बादशा के कान से करेजा ले हेल के सुनाइल। कहले कि भाई हो बंदा हरवाह, इयारन के इयार, अब त हम रहे ना पाइब, जाइब। बंदा कहले कि भैवा रे, बोलवला से त आइल ना रहले त रोकला प रुकबे तें कइसे ! हम के आवे वाला के आइल रोके वाला, जाए वाला के जाइल रोके वाला ! अतने रहे कि रह-सह के जइते त बाल-बच्चन खातिर चूरा-चाउर कुछ लेले जइते...। ईहे बा कि ई कुल्ह त अइसन चीझ कि देह-जांगर जहँवे चलइबे तहँवे पइबे। कहले कि नाम तोर बादशा, से त ठीक, बाकिर ई ना कि नामे के नीचे जँताऽ जाय मनई। ई का कि नाम धराइल बा बादशा त अन-मन उन्हनिए-अस घूमल जाय घोड़ा प चढ़ के, फेंटा में बन्हले तलवार, पीठ प तरकस, हाथ में धनुही ! हमार बात मनबे, आ अरियात-बरियात में किराया प चलइबे ई घोड़ा, ई तीर-तरुआर, ई जोड़ा-जामा, त हमरा त बुझाता कि एहू से खाय भ कमइबे...।\nबादशा मूँड़ी गोत के सब सिखवन सुनले। जात-जात कहले कि तब्बो ए साथी, कब्बो जो कवनो सकेता में परिहऽ त दिल्ली-ओर अइहऽ, केहू से पूछ लीहऽ नाँव, नून के सैरियत चुकावे के इचिको जो पून हम पाइब त माथे चढ़ाइब...। हँसले सुन के बंदा हरवाह कि मितवा, बुझाता कि नाम के घून तोरा भितरे ले घूस के बइठल बा, ना त तेहीं बताव कि नून त आइल बा समन्दर से, कवन कहीं कि हमरा अंदर से ! त सैरियत चुकावल जे चाहे से लंका-दुअरिका ले जाय, चुकावे। हमरा त पास, एह सात दिन के संगत प, तोरा खातिर बस एक्के गो चीझ -- दुलार। लेबे त ले, आ जो। त कहले बादशा कि दे दें। त बंदा हरवाह उनुका पीठ प घोंय-घोंय धइले दुइ हाथ, ध के ऊहो डबडबइले, धरवाऽ के बादशाहो डबडबइले। घोड़ा बाकिर मउज में आ गइले। सोचले कि बदशहवा के पीठ प दुचार घोंय अवरू जब हो जाय, तब्बे अब इहँवा से आगे बढ़े डेग। खुदा मियां के घरे ना देर ना अन्हेर। बंदा हरवाह के हाथ-हरमुठाह के अगिला घोंय घोड़वा के अपने पीठ प आइल, आ दुसरका आइत, एकरा पहिलहिंए ऊ सामकरन घोड़, आन्ही से ले लिहले होड़...।\nदिन बीतल दिने भ में, महीना के बीतत महीना भ लागल, साल भ लागल साल के बीते में, आ साले भ में ओह साल के बितला साल भ हो गइल। एकरा बादो, ना दिन आपन बीतल छोड़लस, ना महीना आपन, ना साल आपन। बाकिर, ना जानीं कि कतना दिन, कतना महीना, कतना साल के बाद एगो अइसन साल आइल जवना साल असाढ़-सावन त बरिसल भादो ना बरिसल। तवन साल बीतत-बीतत बीतल। अगिला साल असाढ़ त बरिसल, सावन-भादो ना बरिसल। तवन साल बितावत-बितावत बीतल। अगिला साल बाकिर, ना असाढ़-सावन बरिसल, ना सावन-भादो बरिसल। तवना साल दिन बीते तब त महीना बीते, महीना बीते तब त साल बीते ! बंदा हरवाह बैलन के खूँटा से खोल देले कि मनइन के त अपना घर-परिवार से बन्हाऽ के मुँअही के बा, तोनहन के त कम से कम, मूँए खातिर त कम से कम, छुट्टा मैदान मिले ! जात-जात बाकिर, दहिनवारा बैल कहले बँयवारा के सह पा के, कि बंदा बउराह, अपना इयरवा बदशहवा के भुला गइलऽ का कि का कहले रहे... कहले रहे कि कब्बो जो कवनो सकेता में परिहऽ त दिल्ली-ओर अइहऽ, केहू से पूछ लीहऽ नाँव, नून के सैरियत चुकावे के इचिको जे पून हम पाइब त माथे चढ़ाइब...।\nत कहले बंदा हरवाह कि ई ऊ कहले रहे त हम का कहले रहीं तवन भुलाऽ गइल का ! त कहली बंदा बो हरवाहिन कि खेतिहर खातिर त, की त खेत, ना त मैदान। त देस के खेत में त एसों कुछ बा ना, त जा, दिल्ली के मैदाने में जा। त कनमनइले बंदा हरवाह कि जइसन बेचारा ऊ बादशा, तइसने त होई ओकर दिल्ली आ दिल्ली के मैदान ! जोड़ा-जामा कस के, तीर-तरुआर में फँस के, बहुरुपिया-अस सज के, आ घोड़ा प चढ़ के, दू रोटी खातिर देस-देस मारल फिरल जवन ऊ बेचारा बादशा, सेकरा दुआर प, केहू बतावे कि वाजिब बा का, एह अकाल-दुकाल में, हमरा-अस आन-अनगँइया के जा गिरल ? त कहली बंदा बो कि ऊ आके गिरल रहे का ? त कहले कि ना। त कहली कि आन के मान के खेत में खटल रहे का ? त कहले कि ना। त कहली कि ऊ ना गिरल त तू काहे गिरबऽ ! ऊ ना मनलस जब आन-अनगँइया, त तू काहे मनबऽ ! ओकरा खटत लाज ना त तहरा खटत लाज का ! जहाँ खटत होई खट लिहऽ, जहाँ थाके-थहराय तहाँ सम्हरिहऽ, जहाँ थकिहऽ थहरइहऽ तहाँ सम्हारे त सम्हारे दिहऽ। इहँवा त 'ना' बा, उहँवा, के जाने होखे कुछ 'हाँ', त होखे भा ना, बाकिर होखी, एतने के असरा में जा। आ हमरो के असरा धराऽ के तू जा। जा, कि बालू-ह-जानि-के-झँउरि-मरे-हरिना, तवना से नीमन कि पानी-ह-मानि-के-धउरि-मरे-हरिना... !\nबाकिर का, कि बंदा हरवाह जब जतरा प चलले, बंदा हरवाहिन के रोआई, बुझाइल कि ओरियइले ना ओराई। सुनले त बंदा चउकठ ले जा के लवट अइले। त बंदा बो के फेरू से परल समझावे कि हो सँइया, बालू-ह-जानि-के-झँउरि-मरे-हरिना, तवना से नीमन कि पानी-ह-मानि-के-धउरि-मरे-हरिना... ! त कहले कि सहात नइखे बाकिर, तहार रोआई, त कइसे जाईं ! त कहली कि जइसे हमरा खातिर, ओसहीं तोहरो खातिर, रोआई, नाहिंए सहइला के दवाई। त रो ल, बाकिर का, कि खेत-ओर पीठ करऽ, कुरुखेत मुँहे हो ल। त बंदा हरवाह खेत-ओर पीठ कइले, कुरुखेत मुँहे हो गइले।\nअब जब चल देले बंदा हरवाह, आ चलते रहले त आज भा हप्ता दस दिन बाद, जहाँ पहुँचे के रहे तहाँ कहियो-ना-कहियो त पहुँचहीं के रहे। त कहिया पहुँचले, ई त पता ना, बाकिर जहिया पहुँचले, तय बात कि तहिया पहुँचले। पहुँचले त हप्ता दस दिन त चिहाते-सिहात बीतल। बाकिर, केहू कतना दिन चिहाई, कतना सिहाई ! खाली चिहइला-सिहइला से कहिया ले पेट पटाई ! बाकिर, ईहो कवनो कम चिहाय लायक थोरे कि पेट पोसाय में खास कवनो दिक्कत ना दिल्ली में, जेकर बोझा उठा दें, ऊहे कुछ-ना-कुछ धराऽ दे। बाकिर, बंदा हरवाह के एक दुख ईहो कि उनुकर भरलो रहे पेट, आ ऊ कहबो करें कि कुछ चाहीं ना, तब्बो, जेकर बोझा उठावें ऊ जबर्दस्ती कुछ-ना-कुछ पकड़ाऽ दे। केहू मनबे ना करे कि केहू केहू के बोझा असहूँ उठावेला, उठवला खातिर अलगा से कुछऊ ना चाहेला, जवन पावे के होला, ओही उठवला में पा लेला। कहियो कहबो कइले केहू से कि भइया रे, हमरा कुछ चाहीं ना बदला में...। सुनले त भइया-रे सकपकइले कि भला अँइसे कइसे कि कुछ चाहीं ना बदला में ! त बतवले बंदा कि बात बस अतनवे कि सकेता में देखलीं हा तहरा के, त देख के रहाइल ना हमरा से। सुनते ऊ भइया-रे उठावल बोझा पटक के भड़क गइले कि तोरा बेमतलब के मदद के जरूर-से-जरूर भितरिया कवनो मतलब बा, कुछ-ना-कुछ साजिश बा एम्मन, कवनो-ना-कवनो खटजंतर बा ! का बा बता दे, ना जो बतइबे त थाना पहुँचाइब, उल्टा लटकवाइब, डंटा से पुछवाइब। बंदा हरवाह हलकान कि कइसन कुदेश ई दिल्ली ! कि कइसन बउराह बदशहवा कि आन बसल इहँवा, अइसन कुजगहा ! बाकिर का, कि आज त बदशहवे बचवलस बंदा हरवाह के जान। दूनो हाथ दसो नोह जोड़ के बतवले कि हे हे हे हे भइया-रे, हमरा बेमतलब ए मदद के, एक इहे मतलब, कि बदला में रुपया ना, पइसा ना, हमरा के हमरा बिछुड़ल संघतिया से कसहूँ मिलवा दे। पुछले कि का नाँव तोहरा संघतिया के ? बंदा बतवले कि बादशा। सुनले त अवरू तनतनाऽ गइले भइया-रे कि का रे, हम थाना के ले लिहलीं नाँव, त बदला में तें हम के एक्के बे बादशा के देबे भौकाल ?! फटहा धोती आ लटहा बबड़ी के अइसन ! अतना !! अतहत औकात !!! बंदा बतवले कि ना-ना-ना भइया-रे, बादशा त बस ओकर नाँव ह, ऊ त बेचारा बस नाटक-नौटंकी के सवखल इन्सान, बजरा के रोटी पियाज खाती ललचत आ हरवाही-हेंगवाही-कुदरवाही में निकहा फरहर...।\nभला अइसन कवन बादशा... भइया-रे लगले इयाद पारे। उठ के परले इयाद, बइठ के परले इयाद। ओठंग के परले इयाद त परल इयाद कि हो-ना-हो, फलनवा के पूत चिलनवा...। ऊहे नौटंकी के अइसन रसिया कि बापो से बोले त बोले कि 'हे बाप', माइयो के 'हे माई' कह के बोलावे। ऊहे कि एक बात एक डेग अगवढ़ बढ़ के बोले, त एक बात बोले पिछवड़ हट के, ऊहे कि हाथ से बतावत, मुँह से बतियावे। ऊहे कि एक बे बादशा बन के उतरल नौटंकी में त अतना जमल, अतना जमवलस कि तहिए से बाश्शा-बाश्शा लागल कहाय। कहीं ऊहे त ना ? त भइल कि कवन ठेकान ! त भइया-रे बंदा के हाथ धइले, धइले-धइले बाश्शा किहाँ पहुँचइले। बाश्शा के देख के बंदा जब मुँह बिजुकवले कि कहाँ हमार बादशा सजीला-गठीला आ कहाँ ई बाश्शा मरगिल्ला, त बाश्शा अँइसे कि जइसे गिड़गिड़ाऽ के कहले कि तनी आगा-पाछा होके निरेखऽ, तनी दहिने-बाएँ होके देखऽ, के जाने हमहीं होखीं, ना जादे अधिका त थोरहूँ-थोर ! बंदा बात मनले, आगे-पीछे होके देखले, दहिने-बाएँ होके निरेखले आ बतवले कि ना हो, तू त ऊ केनियो से इचिको भ हइए ना हउअ, ना अधिका ना थोर। सुन के ई बाश्शा, अइसन जब बित्ता भर मुँह लटकइले कि जइसे कि टूट गइल उनुकर पुरान कवनो आशा, गुनावन में पर गइले बंदा हरवाह, कि कइसन ई कइलीं अनजानल-अनचाहल अपराध। त हँसले ठठाऽ के अचक्के में बाश्शा कि धत् मर्दे, हमरा खातिर त का आस आ का निरास -- सब-के-सब निछुने नाटक ! तू बाकिर मत होखऽ इचिको हलकान, बादशा इयार तहार जो ना भेंटइले, त बूझऽ जे नया एगो बन गइले बाश्शा इयार। जवन रूख-सूख खाइब तवन तोह के खियाइब आ तोहरा के तोहरा बादशा इयार से मिलवाइब।\nशुरू भइल जोहाई। बंदा के बतवला मोताबिक, लागल जोहाय कि कवन अइसन बादशा कि जवना किहें आपन, निज के, लाम-लहकार बरियार एगो घोड़ा। जोह पहुँचल तीन गो इकवान किहाँ, दू गो साईस किहाँ। एगो त अइसन बादशा भेंटइले जिनिका किहाँ एगो घोड़ा के के कहो, सैंतीस गो गदहा प ईंटा ढोआय। कहले कि भले हम ना निकलनीं तोहार वाला बादशा, बाकिर चाहऽ त दू गदहा ले ल, आजे से लदनी में लाग जा, अधिका अपने कमाऽ, तनिका हमके कमवावऽ। त कहले कि काहे ना कमाइब, काहे ना कमवाइब, बाकिर तब जब अपना हम भाई बदशहवा के पा जाइब। कहबऽ त ओकरो के लिवा आइब, जवन घोड़ा धउरावे में माहिर, सोचऽ कि कइसे ना होई ऊ गदहा चलावे के काबिल !\nबंदा के बतवला मोताबिक जब लागल जोहाय कि कवन अइसन बादशा कि जवना के जोड़ा-जामा लाल पियर हरियर लहरदार, त जोह जाके धोबघाट पहुँचल, जहाँ धोबी के एगो, एगो लरिका नादान, अमीर-उमरा कवनो गाहक के, रंग-बिरंग कवनो कपड़ा जो पावे, त जले अपने ना हबेखे दुचार दिन, दुचार दिन अपने ना पहिरे, पहिर के जले दुचार हितई घूम-टहर ना आवे, तले टरकावे कि अभी त धोआइले नइखे, अभी दरकचात बा, अभी पसरात बा, लोहा दियात बा, तहियावल अभी बाकी बा। तवन लरिका नादान, जले पहिरले रहले अनकर रंग-बिरंग, तले त अड़ल रहले कि हमहीं तहार ऊ बादशा इयार, बाकिर जब बंदा हरवाह ना पतियइले त नाहिंए पतियइले, त अनकर रंग-बिरंग उतार के, असल आपन बदरँग ऊ अइले पहिर के, आ कहले कि भले हम ना भइलीं तहार ऊ असली बादशा इयार, बाकिर हमरा किहाँ बाटे, उनुका से तहरा भेंटाय के पक्का उपाय, कहऽ त बताईं। त भइल कि बताईं। त कहले कि तब्बे बताइब जब तीन रेख खींच के किरिया खइबऽ कि हमार अनकर रंग-बिरंग पहिरला के बात केहू अउर से कबो ना बतइबऽ। त तीन रेख खींच के किरिया खइले कि केहू पूछी ना, त बताइब का ! तब जाके बतवले ऊ लरिका नदान ऊ पक्का उपाय। कि किला मैदान में आजे साँझ के निकली बादशा बहादुर के जलूस। फतह के सलाना तिउहार। सँउसे दिल्ली उपट परी देखे। किला के दुआर प उँचास प तू हो जइहऽ ठाढ़। सभ देखी बादशा बहादुर के, तू देखनिहारन के देखत रहिहऽ मूँह। तहार इयार, होइहें इहँवा त अइहें जरूर। की त तूहीं लेबऽ चीन्ह, ना त ऊहे लीहें चीन्ह।\nआ ना अइहें, तब ? त भइल कि अँइसे कइसे कि अइबे ना करिहें, जब सभे आई त ऊहे भला कइसे कि घरे रहे पइहें ! काहे आई सभे भाई, जे आवल चाही सेही आई, कि जे ना चाहत होई सेहू आई ? त भइल कि पहिले के बात रहित त भले केहू आइत केहू ना आइत, बाकिर अब अइसन नइखे। पहिलवा, ईहे बादशाहूदीन बदशहवा, अतना बद, अइसन बदेल कि अझेल। जतने जिद्दी ओतने जाहिल ओतने जालिम। अपने में गाफिल। जेने ताके तेने तबाही, केहू ना चाहे कि केहू प एकर, कवनो बिध परे परिछाहीं। बाकिर का, कि एक बे अहेर में गइल त हप्ता भ रहल नपत्ता। बहुरल त दोसरे हो के। दोसरा के दुख में दुखात, दोसरा के सुख में समात। जतना खात ओकरा से जादे खियावत, जतना जीयत ओकरा से जादे जियावत। त केहू ना चाहत रहे जवना बदशहवा के नजर तर आवल, आज के हवाल कि केहू ना चाहे ओही बदशहवा से नजर हटावल। त आई, सब आई ओकरा जलूस में, जे पाँव पैदल, सेहू जब आई, त तहरा इयार के त घोड़ा बा भाई, कइसे ना आई !\nत भइल कि भला कहऽ कइसे ना आई ! जलूस से पहर भर पहिलवे पहुँच के, किला मैदान के दुआर प उँचास प हो गइले ठाढ़ बंदा हरवाह। जेने देखऽ तेने मुँड़िए-मूँड़ी। पैदल हैदल गैदल। कहीं नाच, कहीं गाना, कहीं नारा, कहीं जैकारा। सँउसे दिल्ली सबके छोड़ के अपना बदशहवा प नजर गड़वले, अकेले एगो बंदा हरवाह कि ओही बदशहवा के छोड़ के सबके प नजर गड़वले। एक-से-एक देह-मुँह लउकल, एगो ऊहे ना लउकल, जवन लउकित त होइत कि हँ हो, कुछ लउके लायक लउकल ! बंदा चाहत त ना रहन, बाकिर उनुका बिना चहले लागल सोचाय कि कहीं झूठ त ना कहले रहे इयरवा कि दिल्ली के बानीं बसिन्दा ! लागल सोचाय त के जाने अपने से मूँद लेले आँख, कि अँखिए लागल मुँदाय कि केहू से कहियो कहे-बदे खातिर हो जाय कि जब अँखिया मुँदाइल रहे, तबे बुला ऊ आइल रहे। तले किला मैदान में घुड़दउड़ के बेरा-बखत आ गइल। गरदा उड़ल आ असमान तकले छा गइल। बाश्शा के चिंता कि गरदा के अइसन उड़ान में कइसे भला लउकी हमरा इयरवा के ओकर इयरवा ! धोबपूत फरके फिकिरियाइल कि अँइसे धुरियाई त त धूर में मिल जाई हमार बतावल ई उपाय, कवना मुँहे कहब कि केहू से कहिहऽ मत अनकर रंगा-बिरंगा पहिरला के बात ! बंदा के बाकिर, मने-मने तोख कि ईहो त हो सकेला भाई कि एही धुरखेल के चलते ना हमरा लउकल इयरवा ना इयरवा के हम !\nओने सामकरन घोड़ा, घुड़दउड़ के पहिलके चक्कर में उँचास के पास से होके जब गुजरले त उनुका ना बुझाइल कि ई गोहट-अस मरला के छप-छप-अस कहाँ से सुनाइल। दुसरका चक्कर में पीठ प बइठल सवरवा दे' देखले जब, तनी कन्खियाऽ के, त जनले कि के जाने केने से ओकरो कुछ बजरा के रोटी पियाज अस सुँघाइल। बाकिर का, कि एही सुना-सूँघी में, एक त कि बादशा के, दोसरे कि सामकरन घोड़ा, बुझाइल जब, कि बाकी कुल्ह घोड़न से बाँस भ से अधिके पिछुआइल, त अरजा से परजा ले सभे फिकिरियाइल। बाकिर का, कि तिसरका चक्कर में जसहीं उँचास के पास से गुजरल, घोड़वा के अपना पिठाँस प, हाथ हरमुठाह के घोंय-अस आइल जनाइल आ अगिला घोंय आइत, एकरा पहिलहिंए ऊ सामकरन घोड़ आन्ही से ले लिहले होड़। अइसन, कि घुड़दउड़ में जीत के धूहा जब छू के पीछा मुँहे तकले, त सात बाँस पाछा ले, ना कवनो घोड़ा लउकले, ना घोड़वाह। बाकिर का, कि घोड़ा उहाँ रुकले ना जीत के जसन मनावे, रुकले ऊ किला मैदान के दुआर प। ओही उँचास प। रुकले ऊ पहिले कि पहिले हिनहिनइले कि पीठ प से उनुका कूद गइले पहिले सवार, के बतावे कि कूद के धउरले पहिले कि बान्ह के अँकवारी में बंदा हरवाह के उठवले पहिले कि पहिले बाजल ढोल कि बाजल नगाड़ा आ शुरू भइल फतह के सलाना तिउहार के जसन जगराता !\nबंदा हरवाह के एकाध दिन त ईहे ना बुझाइल कि भइल का, का होता, कि आगे का होई ! इयरवा भेंटाइल, से त भेंटाइल, बाकिर हतहत दरबार, हजार लोग आगा, हजार लोग पाछा, हाथी के झुमेल आ घोड़ा अनठेल, हतहत गो महल अठमहला, हतहत गो फाटक ... जानत त रहले कि इयरवा हमार नौटंकी के सवखीन, बाकिर, बुझाइल ना उनुका कि आखिर, कतहत ई नाटक, कि कतना एह नाटक के पसरल पसारा ! कि के-के बा, का-का बा नाटक के भितरा आ के बाटे, का बाटे नाटक से बहरा ! कि बहरी एगो हमहीं, कि केहू अउरी !\nबइठे के सिंघासन दियाइल त जे सिंघासन लेके आइल ओकरा के पहिले त बंदा बहुते समझवले कि भाई, एह नाटक में हम नइखीं शामिल, हम नइखीं एकर, केनियो से कवनो किरदार, बाकिर, ना केहू मानल त का करिते, ओही प मार के अल्थी आ पार के पल्थी बइठ रहले। बगल के सिंघासन प बादशा जब आके बइठले ओलर के, पलर के, त बलु पुछबो कइले कि तहार तबियत त नइखे न खराब ? बतइबो कइले कि तुलसी-गिलोय के काढ़ा त कुल्ही बेरामी में रामबाण। त जइतऽ आ काढ़ा के पहिले अजमइतऽ त अइतऽ, बइठितऽ...। सुन के, बादशा मुसुकइले त जरूर, बाकिर तवना के बाद, जल्दी-से-जल्दी, ऊहो अपना सिंघासन प, ओसहीं, तन के बइठ रहले, मार के अल्थी, पार के पल्थी। आ देख के, उनुकर ई बइठल, सँउसे दरबार, देखले बंदा हरवाह कि अँइसे चिहाइल जइसे नाटक में ना, सचहूँ चिहाइल !\nखाय बइठले जब बंदा हरवाह, त थारी के साथे बहत्तर गो कटोरी तिहत्तर गो तहतरी। सोचले कि जनाता कि गाँव भ से थोरे-थोरे माँग के आइल बा। केहू बरी देले बा केहू बजका। केहू बारा-फुलौरा। केहू भात केहू दाल केहू चोखा। केहू चटनी आ केहू अँचार। केहू नेनुआ के तियना, केहू करइला के भरवाँ। दिलदार कवनो इहाँ ले, कि देले बा खीर, कवनो रबड़ी देले बा, त कवनो मलाई, कवनो मिठाई। दिल्ली में, कवन ठेकान कि ईहो कुल्ह मिलत होखे बोझा के उठवाई ! सोचले कि आखिर कतनन के बोझा उठावेला बेचारा बदशहवा कि बदला में, भलहीं तनकिए-तनी बाकिर हतनवा-हतना पावेला ! कि नाटक-नौटंकी के ह ई कमाई ! कि खेला के बाद चदरा पसराऽ गइल आ पा भ, छटाक भ, जेकरा चुहानी में जवन रहे आ गइल ! सोचले बंदा, कि बलु बदशहवा, खेती किसानी से कमाइत त जवने पाइत, भरखर पाइत ! सितुहा भ खीर खा के खखनित ना, जवन खाइत थरिया भ खाइत, अघाइत ! बाकिर का, कि जवना कटोरी से उठा के ऊ खइले तवन जब फेरू से भर के रखाइल, आ फेरू खइले त फेरू से भर के रखाइल, त तवना के माने कुछऊ ना उनुका बुझाइल। बाकिर का, कि बूझत-बूझत आ बुझात-बुझात जब बुझाइल कि नाँवे के ना ह, सचहूँ के बादशा ह उनुकर इयार, त अपना ए बादशा इयार प बड़ी बिगड़ले बंदा हरवाह। हींक भ डँटले कि काहे तें बात ई छुपवले, बादशा होके, काहें तें अपना के हमरा से अतना डँटववले, कि काहे तें एक त कि अपना के, दुसरे कि हमरा से रे-तें करववले ! काहे बेचारा हरवाह प चढ़वले तें बादशा से अपना कुदारी चलववला के पाप, हर में, हेंगा में, बैलन के साथे नधववला के पाप ! अइसन खिसियइले कि हप्ता दिन लाग गइल बादशा के उनुका मनावे में। बाकिर, तवना के बाद, महिनवन लागल बंदा हरवाह के, बादशा के मनावे में कि भाई हमके जाए द। एक त कि तू, तहार अमला, खरिको खरकावे भ खटे हमके देत नइखे, दोसरे कि तहरा एह दिल्ली दरबार में हाथी बा, घोड़ा बा, खेत नइखे। एक्को हाथे करे कुछ चल दीं त हजार मुँहे अरे-अरे, हजार हाथे धरे-धरे...। लोटकियो भ पानी, अपना से अपने उठावे के, केनियो से कवनो सवाँस ना, आ अँइसे, बइठल-बइठल, हमरा से भाई, खइले खवात ना, घोंटले घोंटात ना...।\nबादशा बाकिर, काहें के जे मानें। बंदा आज माँगें बिदाई बादशा काल्ह प टार दें। बंदा जतने उबियायँ ततने उनुकर सेवा-टहल बढ़िआय आ जतने उनुकर सेवा-टहल बढ़िआय ततने ऊ उबियायँ। अंत दाँव, बादशा के सबसे पुरान एगो टकसब-ना-तहरा-टकसवले टहलुआ से पुछले उपाय कि सोच के बतावऽ कि कवन अइसन बेरा, कवन अइसन बखत, जब बादशा से जवन मँगाय तवना से ना ऊ ना करे पायँ। त टकसब-ना-तहरा-टकसवले टहलुआ सात दिन सोच के बतवले कि नमाज के बाद। त बंदा घात में लगले। रोज सँपर के, नमाज के आस-पास जुट जायँ कि ओने ऊ आपन नमाज फरिआवें आ एने ई सोझा आवें, आपन अरदास सुनावें कि ढेर भइल, जाए द हमरा के अब हमरा गाँवे। बाकिर का, कि देखें जब लागें नमाज त देखते रह जायँ। भुला जायँ सोझा आवल, आपन अरदास सुनावल। एक दिन बाकिर, सँपर के पुछले कि का हो, ई का करेलऽ, काहे करेलऽ, केकरा से का कहेलऽ ? त बतवले बादशा कि भाई, जेकर ई खलक-खुदाई, सातो दीप नवो खंड जेकरा परताप के दोहाई, ओकरे से माँगींले हाथ पसार के, मुलुक के खैर। आ आपनो। कि केहू से केहू ना राखे ना माने कुछ बैर। आ हमहूँ। कि कमी मत रहे केहू के कवनो, कि गमी मत रहे, कतहूँ, केहू के, कवनो। आ हमरो। कि बनल रहे बरकत, बरसत रहे रहमत। कि हथिसार हाथी-हाथी रहे, घुड़साल घोड़ा-घोड़ा रहे, कि चानी के गोदाम चानी-चानी रहे, सोना के सनूक सोना-सोना रहे। त पुछले बंदा कि रोज माँगेलऽ हाथ पसार के ? कहले बादशा कि काहे ना, रोज माँगींले हाथ पसार के। पुछले कि माँगत मुँह ना दुखाय, मन ना लजाय ? कहले कि उनुका से माँगत मुँह ना दुखाय, मन ना लजाय। पुछले कि काल्हो मँगबऽ ? कहले कि काहे ना, काल्हो माँगब। त कहले बंदा कि काल्ह तब हमहूँ माँगब। त कहले बादशा कि काहे ना, तूहूँ मँगिहऽ। कहले कि मँगला प मिल जाई ? कहले कि मन से मँगबऽ त काहे ना मिल जाई !\nकाल्ह, काल्ह से आज भइल। बादशा तय कइले कि नमाज पढ़ब, पढ़ला के बाद में आस्ते से पूछब इयार से कि हम त हो भाई, रोज जवन माँगींले, मँगलीं हा, आपन बतावऽ कि कहले रहऽ माँगब, त का-का तू मँगलऽ हा, आ जवन-जवन कहिहें कि मँगलीं हा, तवन-तवन उनुका के की त देब, ना त दियवाइब। बाकिर, बंदा से पुछिते, एकरा पहिलहिंए, बंदा बता दिहले कि का उनुका चाहीं। छुट्टी। जाय के इजाजत। कहले कि सुनले हम बानीं कि नमाज के बाद, जे जवन माँगेला, दे दे ल, त माँग देलीं, दे द। त कहले बादशा कि कहले त रहलऽ कि हम जिनसे माँगींले उनुका से माँगब...। त कहले बंदा कि ना भाई, ई त तू सुनलऽ, कहले त रहलीं हम अतने कि माँगब। त मँगलीं। त कहले बादशा कि ठीक बा कि मँगलऽ, बाकिर बतावऽ कि उनुका से मँगबऽ त का मँगबऽ ? त कहले कि उनुका से माँगब त उनुके से माँगब, उनुके बताइब, ओसहीं, जइसे कि तोह से जवन मँगलीं, तोह के बतवलीं। आ उनुका से माँगब, त तूहीं बतावऽ कि इहाँ काहे माँगब, दे दीहें इहँवे त लादे के तूल, लदवावे के तूल, गाँवे ले ढो के पहुँचावे के तूल ! त माँगब, बाकिर अपना गाँवे जा के, भउजी से तहरा बतियाऽ के। बादशा बड़ी कुनमुनइले बाकिर का करिते, कहले कि ठीक बा, जा, बाकिर जवन तहरा चाहीं, जवन-जवन, जतना, हमके बता द, हम तवन-तवन, ततना मँगवा दीं, घरे पहुँचवा दीं। कहले बंदा कि काहे के अतना हलकानी में परबऽ, हमरा जवन चाहीं, हम गाँवे अपना जा के, जेकरा से माँगेलऽ ओकरे से माँग लेब, ऊहे पहुँचा दीहें, सीधे। कतनो कहले बादशा कि अन ले ल, धन ले ल, जर ल, जमीन ल, बाकिर बंदा, काहे के जे मानें ! एक्के रट कि काहे तू देबऽ, ऊहे जब दीहें !\nकहले बादशा कि घोड़ा ले ल, त कहले बंदा कि बे मर्दे, गिर-पर जाइब। कहले कि अच्छा त एक्का से जा, त कहले कि महिनवन तहरा महल में बइठल-बइठल बात-पित्त-कफ तीनो बढ़ियाइल बा, पैदल जाइब त कुछ त पचाइब। सुनले त बादशा मने-मने कुछ तय कइले, अपना दरबारी लोग से जाके कुछ-कुछ बतियइले आ आके बतवले कि ठीक बा, जा, बाकिर जे बा दरबार में, सबका से मिल के अँकवार। कहले बंदा कि भाई, सबकर अँकवार के त हमरो दरकार !\nगाँवे जाय के चाव में, बंदा के ई ना बुझाइल कि जेकरा के दिहले अँकवार, ऊ उनुका झोरा में, बगली में, इहाँ ले कि पगड़ी में, कुछ-ना-कुछ रख देल, चुप्पे, चुपचाप। मिलत गइले अँकवारी आ होत गइले भारी। ईहो ना कि बंदा एह भारी भइलका के जनबे ना कइले, जनले, बाकिर अगली के, बगली के, झोरा के, पगड़ी के -- कुल्हिनी के भारी भइलका के मनवे के भारी भइलका ऊ जनले।\nबादशा कहले कि फेरू अइहऽ, आ कहले कि फाँफर पाइब त हमहूँ आइब, बंदा कहले कि काहे ना आइब, आ कहले कि अइहऽ जरूर। साथी के देत अँकवारी जब जादहीं कुछ भारी भइल मन त कहले तनी हँस के कि अबकी बे बजरा के रोटी आ नीमक-पियाज थरिया में तोह के खियाइब, सहूर से, आ तूहूँ तनी खइहऽ त ओही सहूर से, ई ना कि हूर के ! सुन के जब ऊहो मुसुकइले, त कुछ त ईहो, कुछ ऊहो हलुकइले। बाकिर, चार डेग चल के पिछवड़िए, रस्ता प सोझ जब भइले त पइले कि ईहो बगली भारी आ ऊहो बगली भारी आ कपार प के पगड़ी अउरियो भारी। झोरा त अतना ना भारी कि जवना कान्हे लटकल तवना के हड़री बुझाइल कि अब-तब में चटकल। छू-छा के देखले त सोना के असर्फी ! कहँवा हलुकाईं ? त पहिले त धोबघाट गइले आ पगड़ी के सकल असर्फी धोबी के पूत के हाथ में धइले कि हा ल, लाल-पियर-हरियर, जइसन मन, आपन तू अपने से कीन ल धोती-मिर्जई। धोबी के पूत अचकचइले कि ई बाकिर बहुतो से जादे से ढेर तनी अधिका...। ईहे बात कहले बादशा नाँव के सब-सब साईस-इकवान। त कहले बंदा कि जेकर बादशा नाँव, ओकरा से जवन-जवन पवलीं, तवन-तवन, ओकरा के जवना-जवना बादशा के नाँव से जोह के पवलीं, तवना-तवना बादशा के नाँव तक ना जो पहुँचाइब त के हम होइब आ के हम कहाइब ! एक त ई, आ दोसरे ई कि ई मत जानऽ कि पवलऽ, जानऽ ई कि हमके हलुकवलऽ, बीच राह थाकि के थउसे से बँचवलऽ। बाकिर का, कि जवना बादशा के सैंतीस गो गदहा से ईंटा ढोआय, तवन तनी अड़ गइले। कहले कि कइसे खाली तूहीं हलुकइबऽ, हम ना हलुकाइब ? अवरू कुछ ना, त एगो गदहा तू ले जा, अवरू कुछ ना, त गाँवे ले बइठल त जइबऽ...। त कहले बंदा कि बे मर्दे, पैदल जाइब त बात-पित्त-कफ कुछ पचाइब। त आइल जबाब कि पचइहऽ, जब पच जाय, तब्बे बइठिहऽ। त कहले बंदा कि बे मर्दे, गदहा प बइठे हमरा ना आवे, गिर-पर जाइब। त आइल जबाब कि तहरा बइठे ना आवेला त का भइल, हमरा गदहवा के बइठावे त आवेला न ! आ मान ल कि गिरबऽ, त कवन कहीं कि पाँच हाथ के घोड़ा प से गिरबऽ, सरपट के चाल प से गिरबऽ ! गिरबऽ त दू हाथ के गदहा प से गिरबऽ, दुलुकी के चाल प से गिरबऽ, उठ जइहऽ, धूर-गरद झार लिहऽ, झूर लिहऽ, गिरल केहू देखल त ना, तनी घूर लिहऽ...। अब का कहिते बंदा, का करिते बंदा ! अतने कहले कि भाई, तहार गदहा, तहरे के चीन्ही, अनजान के पाई त दुलतिए से बतियाई। त गदहा के मालिक गदहा से उनुकर नीके तरी अरचो-परचो करवा दिहले, पीठ-पोंछ सुहुरवाऽ दिहले आ पगहा धराऽ दिहले। गदहा प बइठिए के बंदा, बाश्शा किहाँ गइले, झोरा सहित्ते बाकी के कुल्ही असर्फी उनुका हवाले कइले कि आपन समियाना तनवइहऽ, आपन पर्दा लगवइहऽ, आपन नाटक अपने बनइहऽ आ खेलिहऽ, खेलवइहऽ। कहले बाश्शा कि नाटक त अपने बनाइब, बाकिर बनाइब तहरा प। हमरा प ?! काहे ना, आ नाँव रही बंदा-बादशाह ! त कहले बंदा कि हद बा, भला कतना तू जानेलऽ हमरा के, कतना तू जानेलऽ हमरा इयार के ? त कहले बाश्शा कि तहरा के जानब तहरा साथे-साथे गाँवे ले, घर तकले चल के, आ तहरा इयार के, रस्ता भर तोहरा से पूछ-बतियाऽ के। बंदा कहले कि भाई, जब अपने से कहलऽ कि जाइब, त आपन घर अछइत कवना मुँहे कह दीं कि ना लेके जाइब, बाकिर, दाँव एगो चलले, कि गदहा त एक्के बा। त हँसले बाश्शा कि हमरो के गिन ल आ अपनो के गिन ल त गदहा के गिनती त तीन बा ! त बूझ गइले बंदा, कि बात बतियावे में दिल्ली के केहू ना उनइस, सब-के-सब बीस बा, तीस बा।\nबोलत-बतियावत, उनुकर सुनत आ आपन सुनावत, आज किदो काल्ह किदो हप्ता दिन बाद, पहुँचल लोग गाँव के गैंड़ा, त सुनले रहन बंदा कि जेकर सगरो सकान, गाँव के गैंड़ा सेकरो गोड़ थकान, त पता ना कि सचहूँ कि सुनलका के राखे खाती मान, जानल एगो पाकड़ के पेड़ झँखाड़ त बइठले, बाश्शा के बइठवले, घरी-छन सुस्ताय कि थकान दुराय। त एगो त गाँव नगिचइला से हरखल, दोसरे, देखले कि खेतन में कादो-कींच पुरहर, त बरखल-भुलाइल-अभी-नइखन-भगवान -- एह भरोसा से उलसल हुलसल, कहले बंदा कि ए भाई बाश्शा, कुछ छू देबे अइसन सुनइतऽ, कुछ कढ़इतऽ, कुछ गइतऽ ! बाश्शा जब लिहले अलाप, कहिए से पाछ धइले आवत, दूइ बैलगाड़ी, थथमले आ थम गइले। गड़िवान लोग उतरले आ अलाप में अलाप मिलावत ओहिजे जम गइले। जम गइले त जम गइल महफिल। गवनई के अइसन उठल लहर-प-लहर कि बुझाइल जइसे अपने मने साज सज गइल, बाज बज गइल। एक सुर त अँइसे कि जइसे कि पाकड़ प से उतरल आ दसो दिसाईं पसर गइल, आ ताकधिनाधिनधिन त कहँवा से आइल, ना केहू जानल ना केकरो जनाइल। इहो ना बुझाइल कि एही में आज, कब आके बीत गइल साँझ ! त भइल कि का भइल, एहिजे फुटेहरी अब लागे, चोखा सनाय। फुटेहरी लगावल लोग, चोखा सानल लोग। हींक भ पावल लोग। सूतत के बेर पुछले बंदा कि केकर ई गाड़ी, त बतवले जा गड़िवान, कि बाड़े एगो भाई भगवान सिंघ उनुके ई गाड़ी। के हवे भाई, ई भाई भगवान सिंघ, त कहले जा कि के जाने, दिल्ली के बादशा बहादुर के बुला कुछ लागेले। उनुकर कुछ लागेले, त तय जानऽ भाई कि हमरो कुछ भाई भगवान सिंघ लागेले -- बंदा अगराऽ के बतवले आ पुछले कि गाड़ी में कँउची लदाइल, त बतवले गड़िवान कि ललसा के कलसा। पुछले कि कहँवा ले जाई, त बतवले कि ई त जानस भगवाने सिंघ भाई...।\nठीक अधरात, के जाने पाकड़ प का खड़खड़ाइल कि अचक्के अचकचाऽ के उठ के बइठ गइले बाश्शा निनिआइल। बंदा जब करवट फेर के कहले कि अहो अभी सुत्तऽ, त सुनले जब 'सुत्तऽ', तब जाके नीन उनुकर नीके तरी टूटल। टूटल आ दूनो नैन खूलल त पहिले त लागल टकटक्की तब छूटल कँपकँप्पी। लगले बंदा के झोर के जगावे कि उट्ठऽ हो, का भइल, होता का, देखऽ, निरेखऽ, बुझाय त बूझऽ, आ बूझ के हमरो के तनिका बुझावऽ। बंदा देखले कि दूर, डगरल अस चलल जाता दुन्नो-के-दुन्नो बैलगाड़ी आ भीरी, मुँड़तारी-गोड़तारी, एगो आ दूगो आ तीन, चार... चउदह गो साज के राखल बा कलसा। एगो के खोल के पेहान, झाँक के देखले जा भितरा त हीरा आ मोती आ सोना आ चानी के गहना आ गुरिया, असर्फी-तसर्फी... ! देखले त देख के, ई अलगे जहुअइले, ऊ अलगे भकुअइले।\nजे जहुआइल बा, जहुआए दीं, जे भकुआइल बा, भकुआए दीं। सातो भाई चोरवन के सोचीं कि उन्हनी के कतना सत्पिसानी... !\nएक भाई के पता लागल कि बादशा के, खेतिहर एगो आइल बा साथी, कवना दो गाँव-गिराँव के, त जा के दुसरका भाई के बतवले। तिसरका भाई कहले कि हो-ना-हो बिदाई में ई खेतिहरवा अपना औकात से अधिके कुछ पाई। चउथकू कहले कि जवने पाई, दाँव लगा के चोराऽ लिहल जाई। पँचऊँ कहले कि एकर, भा केहू के, अबहीं, भा कबहीं -- सबकुछ चोरावे के बात कबो सोचिहऽ मत। पुछाइल कि काहे, त छठऊँ कहले कि सबकुछ चोरइबऽ त सोचऽ कि जेकर चोरइबऽ ऊ आगे अब कइसे कुछ करी-कमाई, कइसे कुछ सँची-जोगाई, आ ना कुछ करी-कमाई, ना कुछ सँची-जोगाई त सोचऽ कि आगे, हमनिए के, भा केहुए, केहुओ के, कइसे में कुछुओ चोराऽ पावे पाई ? अँइसे त भाई, दुनिया-संसार से चोरी-चकारी के रेवाजे उठ जाई ! त सतऊँ बिगड़ गइले कि आगे जवन होई तवना के सोच के बुड़बक ऊ होई जे अबहिंए से रोई। सुन के पँचऊँ आ छठऊँ भड़क गइले। भड़क गइले त एह लोग के भड़कला प पहिलकू-दुसरकू कुछ अधिके भड़क गइले। बाता-बाती से बात चलल, चलत-चलत मारा-मारी ले जा पहुँचल। तिसरकू-चउथकू कहले कि हमन के का कइल जाई ? त भइल कि जब झगड़ा बढ़ियाई त छोड़ावल जाई। झगड़ा बढ़ियाइल। केहू के भुभुन फूटल, केहू के नाक ; केहू के लोल, केहू के लिलार। जे झगड़ा छोड़ावे आइल ओकर तनी जादे फूटल, तनी जादे फाटल, बाकिर, सबकर जब कुछ-ना-कुछ फूट गइल, फाट गइल, त नीमन बात ई भइल कि झगड़ा फरियाऽ गइल। झगड़ा फरियाइल कि रजवा के साथी खेतिहरवा, अस-मन-जनिहऽ जे हमनी के भाई, कि बिदाई में जवन ऊ पाई, तवना में, दीन के दुहाई, ईमान के कमाई, कि आठ गो बखरा लगा लिहल जाई, एकए गो सातो हमन भाई के, त एगो ए भाई खेतिहरवो के, कि आगहूँ कुछ करी कुछ कमाई, कुछ सँची कुछ जोगाई आ अगिलकी पीढ़ी के चोर बिरादर के, भाई-भैवद्धी के कामे कुछ आई।\nत चोर बिरादर के भाई-भैवद्धी के सातो भाई लागल लोग जोह में कि राज-रजवाड़ा से कहिया खेतिहरवा के होई बिदाई। एगो दूबर दरबान के कुछ घूस-घास दियाइल त ऊ सीधे खेतिहरवे से भेंट करवा देलस कि हम का बताईं, इनहीं से पूछ ल कि कहिया होई इनिकर बिदाई। खेतिहर कहले कि काल्ह। चोर लोग काल्ह के कइल तइयारी बाकिर तइयारी के मोसल्लम खर्चा अकारथ गइल, बिदाई ना भइल। ना भइल त दूबर दरबान के फेरू कुछ घूस-घास दियाइल। त दूबर दरबनऊ फेरू से सीधे खेतिहरवे से भेंट करवा देले कि हम का बताईं, इनहीं से पूछ ल कि कहिया होई इनिकर बिदाई। खेतिहर फेरू कहले कि काल्ह। चोरऊ कहले कि बे मरदे, तू त काल्हो कहले रहऽ कि काल्ह, लाज नइखे लागत, खेतिहर होके झूठ कढ़ावत ? त हँसले खेतिहर भाई, बंदा हरवाह, बादशा के इयार, कि भाई, हमार ई ना हउए बात, हम त कहलीं कि जाइब हम आज, ई त बादशा के बात कि जइहऽ तू काल्ह। चोरऊ सोचले कि जब बादशा के बात, त होइबे करी साँच। चोर लोग फेरू कइल काल्ह के तइयारी, बाकिर तइयारी के मोसल्लम खर्चा अकारथ गइल, बिदाई ना भइल। फेरू दियाइल कुछ घूस-घास। फेरू पुछाइल। फेरू ऊहे जबाब कि काल्ह। त भइल कि लाज नइखे लागत, बादशा के झुट्ठा बनावत, कहाँ भइल बिदाई तहार आज ? त कहले कि हमहूँ त ईहे कहलीं बादशा से कि कइसन तू राजा-बादशाह कि काल्ह तू कहलऽ कि काल्ह, आ कहियो के सप्फा पलट गइलऽ आज ? त कहले हा बादशा कि हम त भाई, जवन काल्ह कहलीं, तवने कहत बानीं आज, कि काल्ह। जब कहबे ना कइलीं कि आज हम करब बिदाई त कइसे करीं आजे बिदाई ! बिदाई होई काल्ह !\nमहिनवन बीतल चोरवन के, घूस-घास खियावत आ काल्ह के तइयारी सँपरावत। जमा-पूँजी लागल ओरिआय त सातो भाई बेबात के बात प झगरि जायँ, ई उनके रगरि जाय, ऊ इनके रगरि जाय। एह रगरा-रगरी के बिच्चे एक दिन के बात कि पता चलल कि आज नमाज के बाद अपना बादशा इयार से बंदा इयार कुछ मँगिहें। चोर लोग सोचल कि आज मँगिहें त काल्ह गाड़ी पर लदाई, परसों होई बिदाई। तले पता चलल कि आजे हो गइल बिदाई। त बिना कवनो सुबहित तइयारी के, सातो भाई धावा-धाई लागल लोग पाछा, त पावल कि ना हाथी ना घोड़ा, ना बोरी ना बोरा, पैदल पाँव दिल्ली के गली में सरसरसर चलल जाता, के ? त छछात जे बादशा के जिगरी इयार, से ! तीन भाई कहले कि बुला बादशा बैमनवा कुछ देलस ना, तीन भाई कहले कि बुला बंदा बउरहवा कुछ लेलस ना। बाकिर, एह बात पर छवो भाई झगरिते एकरा पहिलहिंए सतवाँ भाई बतवले कि एकरा अगलो के बगली में बाटे तरमाल, एकरा बगलो के बगली में बाटे तरमाल, पगड़ियो में बाटे भरपूर, आ झोरवा में त कुछ कहहीं के ना ! एह बात प सातो भाई के हुँकारी के आवत-आवत, बाकिर, बंदा पहुँच गइले धोबघाट। उहाँ, करेजा प ध के हाथ, सातो भाई देखल कि कइसे उन्हनी के हिस्सा के सँउसे एक बगली माल, खेतिहर के जात, बंदा हरवाह, बम्मड़-बउराह, धोबी के पूत के सँउपलस, आ जइसे भइलहिंए ना होखे कुछ, अँइसे, मूँड़ी उठवलस आ चल दिहलस ! त पाँच भाई पाछा लगले, दू भाई रुकले कि हमनी के धोबी के पूत के नीके तरी मूँड़ के आइब जा, आपन हिस्सा वसूल के। कोशिश कइल लोग, बाकिर धोबी के पूत के धोए के आदत, दुन्नो भाई चोरवन के दुन्नो हाथे धो के, फींच-फचकार के गार के पसार देले। बाप-बाप करत भागल लोग त रस्ता में एक भाई मिलले कि इकवनवा सरवा पैने-पैना मरलस हा, एगो दुसरका भाई मिलले कि हमरा के त सइसवा ना, ओकर कुकुरा भँभोरलस हा। जिनका सैंतिस गो गदहा से ईंटा ढोआय, उनका किहाँ बाकिर, बकियवा तीनो भाई, बड़ा गौं से, सोच-समझ के घात लगावल, केकरो भनक तक ना लागल आ बंदा के दीहल मोसल्लम असर्फी के गठरी उठावल आ चलत-चलत चल आइल लोग बिना कवनो आफत-अफदरा के घर से बीस हाथ बहरा ले। बहरा आ के देखल लोग कि आ-हा-हा, चारो ओर गदहे-गदहा...! सोचल लोग कि गदहे प बइठ के जो भाग चलीं जा त भगला के भागल आ तिन-तिन गो गदहा के आमद अलावा ! जब फान के गदहा प बइठल लोग त गदहन के रोस ई ना कि ई बइठल लोग, रोस मलिकवा प कि कइसन ई सरवा मलिकवा, कि बिना कवनो अरचो-परचो के, बिना कवनो पीठ-पोंछ-सुहुरावन के, तीन तिरछोलन के, अचके में हमनी के उपरे, अँइसे हुमच के अचक्के बइठवलस ! मय गदहा मिल के मलिकवा के मय खीस तीनो एह चोर चल्हाँकन प उतारल, दुलतिए-दुलत्ती बड़ी देर ले बतियावल। बात अभी बाकिए रहे तले तीनो जना जान आ असर्फी के गठरी, दुन्नो के छोड़ के, भगाय भ भागल। चाहल लोग जरूर, सातो-के-सातो भाई, कि ना कुछ आउर, त बाश्शा किहाँ जवन असर्फी के झोरा धराइल, तवने हथियावल जाय, बाकिर सातो भाई मानल कि ए घरी, गरम-गरम दूध में हर्दी पकावल कुछुओ से जादे जरूरी। त पकावल लोग, मिल-जुल के पीयल लोग, जेकरा से अपना हाथे ना पीयल गइल ओकरो के मिल-बेवहर के पियावल लोग। पी-पा के बइठल लोग त भइल कि सब त गइल, अब का ? सातो भाई सन्मत कि जवन कुछ पवलस ई बंदा बउरहवा, सब कुछ त इहँवे लुटववलस, त का अब पिछुअवला में फैदा ? सातो भाई सन्मत कि बाँचल कुछ हइए ना, त ना अब पिछुअवला में फैदा। बाकिर, सातो के मन में कि जब डिठार में अतना ई पवलस खेतिहरवा, त चुपका त के जाने कतना ई पवले होई ! सातो भाई सोचले कि जब उपरे-उपर अतना लुटवलस त सोचे के बात कि भितरे-भितर कतना जुटवलस ! त सातो भाई सन्मत कि जब अतना दिन लागल गइल पाछ त अँइसे, अचक्के में छोड़ दिहल बहुते बेजाँय।\nत लागल लोग बंदा आ बाश्शा आ बंदा आ बाश्शा के गदहा के पाछा। कहँरत आ भचकत, लँगड़ात आ भहरात। लागल लोग त तवन बात जानल लोग जवन बात ना बंदा के जानल, ना बाश्शा के जानल आ मोह-माया से दूर आ अपने में चूर, गदहवा के, जानल त का, न-जानल त का ! जानल लोग कि बंदा आ बाश्शा आ बंदा आ बाश्शा के गदहा जेने-जेने तेने-तेने, कबो अगाड़ी आ अक्सर पिछाड़ी, दूइ बैलगाड़ी। झाँक-झूँक के जानल लोग कि दुनो बैलगाड़ी में सत-सत गो कलसा। कलसा में का बा आ कतना बा -- ई, चाहल त बहुते, बाकी जाने ना पावल लोग। जतने मरखाह लखात रहन गाड़ी के बैल, ओतने गड़िवान। सातो भाई सोचले, आपन-आपन घाव सुहुरावत, कि ठीक नइखे खतरा उठावल, जतरा में बनल रहल जाई, त कब्बो-ना-कब्बो त मोका-मोनासिब अपने से चल के इहँवा ले आई ! आइल। गाँव के गैंड़ा, पाकड़ के पेड़ झँखाड़ के नीचे, बाश्शा जब लिहले आलाप। बैलगाड़ी, दुन्नो, जब थथमल आ थम गइल, गड़िवान जब गाड़ी प से कूद के उतरले आ अलाप में अलाप मिलवले। तब तीन भाई पहिला बैलगाड़ी में, तीन भाई दुसरका बैलगाड़ी में घुसले। एक भाई पाकड़ प चढ़ गइले कि खतरा बतइहें। तले अइसन आइल गवनई के लहर-प-लहर कि एक भाई पाकड़ के पेड़ के उपरे से राग-में-राग मिलवले आ गाड़ी के भितरे से तीनो-तीनो भाई सातो-सातो कलसा के, कहाँ ले कि खोल के देखिते, त सब कुछ भुलाऽ के लगले बजावे, एँड़ी से मूँड़ी ले हिल-हिल के लगले धउरावे ताकधिनाधिनधिन। साज बुझाइल जइसे आप-से-आप सज गइल, आप-से-आप बज गइल बाज। अभाग बाकिर अइसन कि ओने गवनई खतमाइल ना कि एने गड़िवान लोग फुटेहरी-चोखा के टंट-घंट में लागल आ सतुआ-पिसान के इन्तजाम खातिर एह गाड़ी से ओह गाड़ी ले अइसन शुरू भइल आवाजाही कि चोर लोग कसहूँ-कसहूँ गाड़ी से निकल के पाकड़ के पेड़ झँखाड़ प चढ़ के जइसे-तइसे जान बचावल। अब लागल ताका-ताकी कि कब पंच सूते कि कलसा लोग के खोल के देखाय आ तरमाल भेंटाय त चोराऽ के चल दिहल जाय। ऊ बेरा-घरी अइबे ना कइल। बंदा आ बादशा त सुतले निरभेद बाकिर गड़िवानन के त अँखिए ना लागल। भइल अधरात त आपने गाड़ी से आपने कलसा, चोर-अस उतार के आस्ते, धइलन स बंदा के मुँड़तारी-गोड़तारी आ बैलन के घंटी उतार के हाँक ले गइलन स खाली गाड़ी। चोर लोग के त ढेर देर ले बुझइबे ना कइल कि गड़िवानन के एह कारस्तानी प चिहाईं जा कि चल के कलसा चोराईं जा। एही दोपापाही में देर भइल तले छोटका भाई के साँप एगो लउकल, पाकड़ के डाढ़ से लपटाइल, बाँचे खाती आसन बदलले त पतई से डहँगी ले अइसन खड़खड़ाइल कि अचक्के अचकचाऽ के उठ के बइठ गइले बाश्शा निनिआइल। बंदा जब करवट फेर के कहले कि अहो अभी सुत्तऽ, त सुनले जब 'सुत्तऽ', तब जाके नीन उनुकर नीके तरी टूटल। टूटल आ दूनो नैन खूलल त पहिले त लागल टकटक्की तब छूटल कँपकप्पी। लगले बंदा के झोर के जगावे कि उट्ठऽ हो, का भइल, होता का, देखऽ, निरेखऽ, बुझाय त बूझऽ, आ बूझ के हमरो के तनिका बुझावऽ। बंदा देखले कि दूर, डगरल अस चलल जाता दुन्नो-के-दुन्नो बैलगाड़ी आ भीरी, एक, दू, तीन, चार... चउदह गो राखल बा कलसा। एगो कलसा के पेहान उठवले जा त हाय राम, हीरा आ मोती, सोना आ चानी ! देख के, ई, अलगे जहुअइले, ऊ, अलगे भकुअइले। जहुअइनी-भकुअइनी जब छूटल त बाश्शा कहले कि भाई, बादशा के मँगला प जवन भेंटल, देखऽ, बिधि के बिधान, कि तहरा तवन भेंटल बेमँगले, बिना कवनो हाथ पसरले। अब जोड़ के हाथ आ मूँद के आँख, मने-मने सरधा से एक बेर सुमिरऽ कि कइसे भगवान सिंघ भाई के भेजल दूगो फरिस्ता लो' आइल, अपने त संगे-संगे गावल, आ अलोप फरिस्तन तक से अपना, गवावल-बजवावल, संगे-संगे कइल लोग खियान-पियान आ बिरत रात में ललसा के कलसा उतार के आस्ते से, बिना कुछ कहले, बिना कवनो लदले एहसान, निकल गइले लोग, पाकड़ के डाढ़-पात खड़खड़ाऽ के, जगाऽ के। आ सुमिरन के बाद, आवऽ, दुचार गो कलसा तू उठावऽ, दुचार गो हम, बकियवा गदहा प लदाय आ घरे चलल जाय। बंदा कहले कि घरे त चलल जाय, बाकिर अतना कुल्ह लाद के काहे ? जवन भगवान इहाँ ले पहुँचइले तवने भगवान घरे लेके अइहें...! बाश्शा बेचारू अथोर समझवले कि अपना हिस्सा के काम त भाई भगवान सँपरइले, थरिया परोस के धइ देले सोझा, आगे के काम खनिहार के, कि कवर उठावे, चबावे, भला ऊहो भगवाने सँपरावें ? त कहले बंदा कि से त ठीक बा, बाकिर परोसल थरिया सोझा त धराय ! अब एकर का माने कि बइठल बानीं दलान में आ खाय खातिर थारी धराइल सीवान में ! अनसाऽ गइले बाश्शा कि बुड़बकदास, दलान में रहितऽ त दलान में दिहिते, जब बड़ले तू बाड़ऽ सीवान में सुत्तल, त सीवाने में न दीहें बेचारू भगवान ! एगो तोहरे काम त नइखे न उनुका, अउरियो त बा उनुका दुनिया जहान ! त हँसले बंदा कि देखस आपन दुनिया-जहान, केहू छेंकले बा, बाकिर, ईहो त जानस कि बंदा के बसगित ना पाकड़ के पेड़ त, ना खेत के मेंड़ प। छावल-छुअल घर हइन उनुका आ लीपल आ पोतल दुआर !\nतब्बो, अपना से बाश्शा बहुते समझवले, बाकिर का, कि एन्ने ऊ जतने समझइले, ओन्ने, पाकड़ प टँगाइल सातो भाई ओतने भगवान से मनइले कि अड़ल रहस बंदा, समझस मत बाश्शा के कतनो समझइले ! त सुनले भगवान, सातो भाई चोर के अरदास। कइसे ना सुनितन, करेजा से रहुए जे निकलल ! बाश्शा बहुबिध जुझले, बाकिर, बंदा, ना बुझले बाश्शा के बात, त नाहिंए बुझले।\nओही अधरात बंदा, बाश्शा के धइलन हाथ आ आगे-आगे चल दिहलन। पाछे-पाछे गदहा। बाश्शा के बुझाइल कि पछवा वाला गदहवा से बड़का गदहवा त हमरा अगवा-अगवा...। एने ई लोग आँखी के अन्ह भइले, ओने सातो भाई चोर, एक-प-एक दन्न-दन्न पाकड़ के पेड़ प से उतरले। ई ना देखल लोग कि सँपवा सर्र-से उन्हनी के पहिले उतरल। उतरल आ खुलल-मुँह कलसा में सर्र-से समा गइल। सब जब उतरि आइल, बड़कू कहले कि केहू हड़बड़ाई मत, बनले बोलत बा बिगड़ल बात, अब खबरदार, केहू गड़बड़ाई मत। कहले कि मँझिलकू, तू तनी हाथ लगा के देखऽ कि कलसा में का बा। मँझिलकू खुलल-मुँह कलसा में जतना बेग से हाथ लगवले ओकरा से अधिके उदबेग से निकलले, निकलल आइल हाथ से लपटाइल हतहत गो साँप। कहऽ कि डँसलस ना, झरले त झर गइल, सर्र-से निकल गइल। बाकिर का, कि जात-जात बिना कुछ कहले बहुत बात कह गइल। एगो त ई कि एह कलसवन बा में का ? कवनो में साँप, कवनो में बिच्छी। कवनो में हाड़ा, कवनो में बिर्हिनी। कवनो में चूँटा होई, कवनो में माटा। बिस्तुइया, कनगोजर। दोसरे ई कि ई कुल्ह बदशहवा आ ओकरा इयरवा के चाल। हमन के त भोला-भाला चोर, जरिको ना जनलीं जा कि हमनी के जानत ई बाड़न स, आ लगलीं जा पाछा। जरिको ना जनलीं जा कि हमनी के जेकरा पाछा, असल में त ऊहे बा लागल, हमनिए के पाछा ! चोरवन बेचारन के डाहे बदे, बाप-रे-बाप, हतना नौटंकी ! हँइसे हरियरी सुँघाऽ के बोका बनावल ! धोबी से धँगवावल, इकवनवा के पैना से पिटवावल, सइसवा के कुकुरा से कटवावल, गदहन के दुलत्ती खियावल, आ तवनो से ना मन मानल त हे देखऽ हो, हई साँप आ बिच्छी आ हाड़ा आ बिर्हिनी आ चूँटा आ माटा, बिस्तुइया, कनगोजर...! अइसन अनेत ! बादशा के इहे बादशाही ?! ईहे ह सरवा एह बंदा के खेती-किसानी ?! कहँवा से सिखलन स इन्हनी के ई नाटकबाजी ? त छोटका भाई बतवले कि ई जवन इन्हनी के साथी बा, बाश्शा, तवने ह असल नाटकबाज। हम का जानीं कि खाली, करबे करेला ना सरवा ई नाटक, नाटक के जियबो करेला ई सरवा !\nत भइल कि तजबीजल जाय एकर सजाय। तजबीजल गइल कि एक्के उपाय। कि जेकर ई पठवल बलाय, ओकरे कपार प पटकल जाय। कि उठावल जाय कलसा आ ओकरे घरे गिराऽ आवल जाय ई साँप आ बिच्छी, ई हाड़ा आ बिर्हिनी, ई चूँटा आ माटा, बिस्तुइया, कनगोजर...। त भारी त बहुत रहे, बाकिर, खीस के बल से उठवले जा सातो भाई चउदहो कलसा आ चलल लोग बाई के बेग में, धरती धमकावत।\nधमकावे दीं उन्हनी के धरती। कतने धम-धम आ कतने गो धमक अपना करेजा में धइली ई धरती। ईहो धरिहें। जइसे धइली ई धरती बंदा बो हरवाहिन के बिरह-बियोग। ई बिरह-बियोग जेकरा कहे जोग, कहे, जेकरा सुने जोग, सुने, आपन त अतनवे भ जानल कि बंदा बो हरवाहिन अनेसा के नीन में मातल, सनेसा के सपना में जागल, जब दुआरी के सिकड़ी बाजल, अइसन हड़बड़ाऽ के उठली कि केंवाड़ी खोले चलली त घिरसिर के कलसा में केहुनी लागल आ कलसा भुँइया छितराऽ के नौ-नौ ठँइया। बाकिर, भला भगवान कि कलसा फूटल, करम ना, करम हमार जस-के-तस लवटल। ओसहीं जगमग। एगो सँघाती के जोह में गइले त एगो सँघाती के जोड़ के अइले। कहली कि का भइल, कइसे, कुल्ह कह के सुनावऽ, त कहले कि आपन हम काल्ह सुनाइब, आज तू आपन सुनावऽ। त कहली कि ओने तू गइलऽ एने दिन बदरियाइल, बेलावल बैल लोग लवटि के दुआरी प आइल, आ एकरा से आगे त हमहूँ अब काल्हे सुनाइब। अतने जानऽ कि भले तहार रस्ता अगोरत, बाकिर एक दुख 'संगे-संगे-तहरा-ना-रहला-के' छोड़ के आ एक 'दुख-आउर' के अलावा बाकी कुछ बाउर ना बीतल। पुछले कि एक दुख आउर का ? त कहली कि ऊहो सहाउर। त कहले कि भलहीं सहाउर, बाकिर, बात त बतावऽ कि कवन दुख आउर ? त कहली कि केहुनी से लाग के निसने एगो कलसा के फूट के छितरइला के दुख, एकरा अलावा कुछ आउर ना।\nबाश्शा जब देखले कि कलसा के फूट के छितरइला के जतना पछतावा मलिकाइन के, ओतने मलिकार के पछतावा, त लगलन धिरकारे कि बम्मड़ तुनाहीं, चउदह गो कलसा तू तज अइलऽ पाकड़ के फेंड़ त, तवना के कुच्छ ना, आ एगो के फुटला के अतना गुनावन, अदिमी तू हउअ कि निछुने पैजामा ?! त बंदा बतवले, अँइसे कि जइसे कि भेद के कवनो ई बात, कि भाई, कलसवा ई पानी के रहुए...।\nथाकल-खेदाइल सब, सब बात काल्ह प छोड़ के, चैन से सुत्तल, बाश्शा के बाकिर, आँखिन में नीने ना। ढिबरी के टिम-टिम में टुकुर-टुकुर छान्ही निहारत लगले सोचे कि कइसन ई नाटक रचाई, कि आखिर में ना कवनो सुक्ख, ना कवनो दुक्ख। त आखिर में काथी ? त कुछ ना, कुच्छो ना, बंदा हरवाह के बउराही ! कुछ अवरू ऊ सोचिते जरूरे, तले गाँव भ के कुक्कुर, एक्के संग लगले जा भूँके। अब भूँकल ओरिआय त आगे कुछ सोचें भा सुत्तें। बाकिर, भूँकल त अँइसे कि जइसे कि दूर से चलल आ कले-कले अवरू भिरियात गइल। त जबरी मुँदले ऊ आँख। तले अइसन ना हड़हड़हड़, अइसन ना खड़खड़खड़ मच्चल, कि उठ के बइठ रहले बाश्शा कि परवरदिगार ! आन पहुँचल का हो कयामत के रात ! धरती के छुअले कि डोलत त नइखे, त पवले कि डोलत त नइखे। बाकिर, देखले जब छान्ही, त अँइसे कि जइसे कि हहास बन्हले आन्ही...।\nएह बंद कोठारी के छान्ही के आन्ही में बाश्शा बेचारू उधिआयँ त उधिआय दिहल जाय, चोरवन के सोचीं कि ना होइत भितरे जो बदला के आग-अंगार त कइसे के ठनितन स गाँव भ के कुकुरन से रार, कइसे कर पइतन स गाँव भ के कुकुरन के पार। बिरत रात पवलन स ढिबरी टिमटिमात, त जान त गइलन स कि ईहे घर बंदा हरवाह के, बाकिर, दुआर प देखलन स बैल मरखाह आ गदहा उपरवार, त कहलन स कि फार के छान्ह सीधे कपार प गिरा दिहल जाय, कलसा चउदहो के साँप आ बिच्छी, हाड़ा आ बिर्हिनी, चूँटा आ माटा, बिस्तुइया, कनगोजर। त फान के चढ़ले जा, ओदार के फरले जा छान्ह आ अपना के बड़ा बचा के, बड़ा तन्देही से दनाक दे दिहले जा उलाट, एक साथ कलसा चउदहो। बाकिर का, कि जब साँप के सर-सर सुनाइल ना, सुनाइल ना हाड़ा के बिर्हिनी के भन-भन, झन-झन के झर-झर सुनाइल झन्कार, त फाँफर से झाँकल लोग। झाँकल लोग त हाय हो राम, हीरा आ मोती, सोना आ चानी आ पन्ना, जवाहर... झराझर...। बरखा अस बरखत गहना आ गुरिया, असर्फी-तसर्फी... सातो भाई सातो भाई के तकले, त सातो के सातो मुँहे करखी ! झाँईं-अस आइल आ सातो के सातो भाई छान्ह से लोंघड़ाइल आ लद्द-लद्द तर-ऊपर धरती प आइल। उठहूँ भ बाँचल ना हूब।\nत अब जब उठहूँ भ बाँचल ना हूब, त भाग के जइहें जा थोरे, रहे देल जाय जहाँ बाड़न जा तहँवे भहराइल, जतना कहँरत ओकरा से अधिके हहरत, आ ओकरो से अधिका एह बात प झगरत कि कवना कुभाई के रहे ई सलाह कि जेकर ई भेजल बलाय, ओकरे कपार प पटकल जाय ! त अब जब कुछ कहँरल निकल जाय इन्हनी के, निकल जाय कुछ-ना-कुछ हहरल आ झगरल, तब इहँवा आइब, आ आइब, त बात मानीं, इहाँ सब के इहें रउरा पाइब। तले बाश्शा से मिल लीं कि आन्ही में उधियइले ना, त कइले का ! पहिले त खरहरा उठइले आ चहुँओर छिंटाइल गहना-गुरिया, असर्फी-तसर्फी के अहार-बहार के एकोर कइले, धरन-बँड़ेरी प जवन अँटकल रहे, लटकल रहे, तवना के लाठी-लग्गी लगा के उतरले। तवना के बाद, कलसा उठवले आ साज देले घिरसिर प तर-ऊपर। तवना के बाद, कुल्हि कुकुर-भूँक आ हड़हड़-खड़खड़ के चाँप के, अबहीं ले सुत्तल बंदा हरवाह के झोर के जगवले कि जागऽ ए कुम्हकरन के नाती, आ जा के जगावऽ कुम्हकरन के नतिन पतोह के। त करवट बदल के बंदा बड़बड़इले कि सुत्ते द भाई, महिनवन के हउए जगराता, छटाक भ के नीन से कइसे फरियाई ! त कहले बाश्शा कि जब ले तहार जगराता फरियाई तब ले त हमार खुशखबरी निझाऽ के बुताऽ जाई ! सुनते के साथ कि कवनो खुशखबरी के बात, बंदा बो उठ के बइठ रहली चट-से कि कइसन खुशखबरी ! त बाश्शा बतवले कि जा के घिरसिर प देखऽ कि कइसे, एगो तू कलसा गँववलू, तवना के बदला में कौ गो कलसा तू पवलू ! बंदा बो चलली चिहाऽ के, त बंदा चहले धधाऽ के, कि चलीं तनी देख आईं हमहूँ। त बाश्शा धइले उनुकर हाथ कि तहरा बदे भाई, खुशखबरी कुछ आउर। ऊ का ? त कहले कि ई कि तहरा प नाटक हमार, अब पूरम्पूर पूरा। आ अतने ले थोरे, अपना नाँव के जोरे। बंदा पुछले कि का नाँव ? बाश्शा बतवले कि नाटक के नाँव 'भगवान छपरफार'। बंदा चिहइले कि ई कइसन नाँव ? त बाश्शा लगले सुनावे शुरुए से नाटक के सँउसे कथानक कि कइसे बादशाहूदीन बादशा के बादशाही में जहाँ कहऽ तहाँ, जतना कहऽ ततना, अमन कहऽ अमन, चैन कहऽ चैन। कि कइसे बादशाहूदीन बादशा जेके चाहें कि डेराय, का मजाल कि ऊ ना डेराय ; जेके चाहें कि ना डेराय, का मजाल कि ऊ डेराय। कि कइसे एक दिन के बात कि बादशाहूदीन बादशा के मन में आइल कि अहेर करे जाईं...\nसुनावत गइले, सुनावत गइले कथानक, बाकिर का, कि जब अंत में आइल कि फार के छान्ही लगलन भगवानजी चउदह गो कलसा से हीरा आ मोती आ सोना आ चानी के गहना आ गुरिया, असर्फी-तसर्फी बरिसावे त बंदा ना पतियइले। ना पतियइले त बाश्शा उनुकर हाथ धइले, धइले-धइले गइले आ उपरे देखवले कि देख ल भगवानजी के फारल छान्ही, आ भुँइया देखवले कि देख ल उनुकर बरसावल ई हीरा आ मोती आ सोना आ चानी के गहना आ गुरिया, असर्फी-तसर्फी आ तवना के बाद, देख ल जा के घिरसिर प चउदह गो कलसा। का बंदा हरवाह आ का बंदा बो हरवाहिन, दुन्नो जन गहले जा बाश्शा के गोड़ कि कइसन भगमानी रउआ बानीं कि पा लिहलीं भगवन के दरसन, जियते जिनगानी ! कि हमनी के कइसन अभागा कि सोवत न जागा ! त हँसले बाश्शा कि छोड़ऽ जा गोड़वा, गिरइबऽ जा का ? हमरा त बरिसल लउकल बस, लउकल बरसावल, तहरा ना लउकले त हमरो त नाहिंए लउकले बरिसावत भगवान। आ सोच के देखऽ कि कइसन बम्मड़ तू बाड़ऽ, कि अतनो ना जनलऽ कि जवन भगवान दूइ बैलगाड़ी प लाद के चउदह गो कलसा पठवले, तवन भगवान तवने कलसवन के लाद के कपारे प इहँवा ले अइहें ? भला भगवान किहाँ कमकर-करिन्दा के कवनो अकाल !\nसुनले त बंदा आ बंदा बो दुन्नो जन उठले हबड़ाऽ के, कि हाय राम, उनुकर करिन्दा लोग आइल, पैदल चल के, कलसा कपार प उठा के, त धरम रहे हमन के कि भेजितीं जा दुचार कवर नीमन खियाऽ के, सँपरित त पियरी पहिराऽ के ! कहिहें जा भगवान किहाँ जा के कि अइलीं जा छूँछा, केहुओ ना पूछा, त कइसन मन होई खराब भगवान के ! त भइल कि देखल जाय खेत-बधार में जा के, कवन ठेकान कि कवनो गाछ-बिरीछ तर बइठल सब भेंट जायँ, हाँफत-सुस्तात !\nभला कि खेत-बधार ले धावे के ना परुए। दुअरिए प मिल गइले प्रभुजी के सातो करिन्दा। कहँरत आ हहरत। बंदा आ बाश्शा बारी-बारी से सातो के टांग-टुंग के ले अइले भितरे। बंदा बो दूध में हर्दी पकवली, सातो के पियवली। बाश्शा कुछ जड़ी-बूटी बतइले, बंदा ले अइले, बंदा बो जवन पीस के लगावे के रहे तवन पीस के लगवली, जवन गार के पियावे के रहे तवन गार के पियवली। नीम के पानी गरमा के नहवावल गइल, लेटाइल कपड़ा धोआइल, फाटल सियाइल। खियावल-पियावल गइल, निनिआय लागल लोग त बेना झुलाऽ के, लोर मे घोर के लोरी सुनाऽ के सुतावल गइल। जब जागल लोग सातो भाई त पावल लोग सातो भाई कि तबियत अब ठीक बा, हाथ-गोड़ नीके तरी हिलत बा डोलत बा, जोड़-जोड़ में जवन दरद रहे तवन नदारद बा। एक भाई कहले कि जब टांग-टुंग के भितरे ले अइलन स, हमरा त जनाइल कि काट-कुट के अँगना में गड़िहन स, बाकी ना कटलन स, ना गड़लन स, त अपना से बढ़ के जनइलन स। एक भाई कहले कि जब दूध में हर्दी पियवलन स, हमरा त बुझाइल कि जहरवो एही में होई, महुरवो एही में होई, बाकिर, ईहे ना कि ना जहर रहे, ना माहुर, ईहो, कि पियते बुझाइल कि जान में जान मतिन आइल। एक भाई कहले कि जब बूटी पिसाइल हमरा बुझाइल कि एही में पीस के मरिचाई, घाव प लगावल अब जाई, बाकिर,लगवला प बुझाइल जइसे जांगर जुड़ाइल। एक भाई कहले कि नीम के पानी जब लागल गरमाय त हमरा त बुझाय कि नीके तरी खउलइहन स, हरहरा के उझिलहन स देह प, बाकी इनरा प जा के, ठंढा पानी मिला के, जब नेह से नहववलन स, हमरा त मन में आइल कि नहाते रह जाईं। एक भाई कहले कि हमरा त बुझाइल कि इनार प हमनिए से पानी भरवइहन स, भरते बेर पाछा से मरिहन स लात, इनरवे में ढकेल के मुँअइहन स, बाकी का, कि अपने खिंचलन स घइलन पानी, हम त अब सोच लेले बानी कि छाइए के जाइब अब आपन उजारल हम छान्ही। एक भाई कहले कि जब लगलन स कपड़ा उतार के धोए, हमरा इयाद परल धोबिया के पूत, कि बुला ओसहीं हमनियो के धो के, फींच-फचकार के गार के पसरिहन स, बाकिर का, कि आहा ! जब छुअलन स, रूई के फाहा ! एक भाई कहले कि भाई, खइला-पियला के बाद, जब आँख निनिआइल आ ई तीनो जन बेना झुलावत, लोरे घोर के लोरी सुनावत भिरियाइल त हमरा त बुझाइल कि बुला सुतला में घेंटी दबाई लोग, सुतले मुँआई लोग। कि इहाँ के रेवाज ह का दो कि मूँअल के नेवर्तक मुँअलका के मुँअला के बादे रोआई-गवाई, मुँआवल के नेवर्तक मुँआवे के पहिलहीं रोआई-गवाई... बाकिर का , कि खुलल जब आँख त देखलीं हा कि सातो-के-सातो हमन भाई सरगे में बानीं, नरक में नइखीं जा...।\nअभी आपन-आपन गावते रहन सातो भाई, तले बंदा हरवाह आ बंदा बो हरवाहिन आ बाश्शा कुछ चर-चबेना, कुछ भेली-भूँजा लेके आइल आ जवन आइल तवन सातो के बीच में चदरा बिछाऽ के रखाइल। कहले बंदा, दुनो हाथ दसो नोह जोड़ के कि भाई जी लोग, माफ कइल जाई, अइसन गलती अब आगे से ना होई। कब्बो अब घर के दुआरी प बैल भा गदहा, कुछ ना बन्हाई। अबकी जब रउआ सब आइब, घर के दुअरिए से आइब। हमने के गलती से, अबकी बे, सातो आप सभनी के, घर के पिछुत्ती से, छान्ही प चढ़े परल, खपड़ा आ नरिया से लड़े परल, आ ढह के, ढिमिलाऽ के भुँइया में गिरे परल, सहे परल घाव, खाय परल चोट, त हे हो छछात भगवान के करिन्दा जी लोग, जवन चाहीं हमनी के दे दीं सजाय, बाकिर का, कि अपना मलिकार से बताइब मत, जा के ई बात, कि रउरा सब साथ, कइसे आ कइसन आ कतना भइल घात...।\nकहत के साथ बंदा के आँख छलछलाइल, बाकिर सुनत के साथ, सातो भइयवन के आँख से बह-बह के बहरी ले आइल। त थोर-बहुत बड़कू आ थोर-बहुत छोटकू, थोरे मँझिलकू, सँझिलकू आ थोर-बहुत छोटकू से बड़कू आ उनुका से बड़कू आ उनुको से बड़कू बताऽ गइले सब-सब साँच, कि कहाँ भगवान के करिन्दा आ कहाँ हमन चोर-चुहाड़, धरती के भार भइल, अबहिन ले जिन्दा ! बतवले आ चउदहो हाथ से छवो गोड़ छनले कि आईं जा तहरा कुछ काम त जिनिगी सुकलान ! त कहले बंदा कि कइसन साधू आ कइसन सिपाही आ कइसन चोर, जेकर जइसन चाव, जेकर जइसन इच्छा, बाकिर भगवान, जेकरा के चुन-गुन के आपन बनवले करिन्दा, ऊहे भगवान के करिन्दा। त तोनहन के हाथे जइसे-जवन-जतना सब भेजले भगवान, ओमें जतना गाँव भ के हिस्सा, ओतने तहार आ ओतने हमार। आपन लेके जो चाहऽ जा जाइल त कइसे भला रोके हम पाइब, बाकिर, हमार त अतने अरदास कि पहिले साथे मिल के गाँव भ में बैना बँटवा दिहितऽ जा, तब आपन हिस्सा उठवा लिहितऽ जा। तोनहन के हाथे आइल, तोनहने के हाथे बँटाइत त ना केहू देला के गुमाने गुमसाइत, ना केहू लेला के लाजे मसुआइत। त कहले जा सातो भाई कि बाँटब जा भाई, बँटवाइब जा भाई, बाकिर का कि भगइबो जो करबऽ त अब, जाइब जा त ना, आ ना, आ नाहिंए ए भाई। एक भाई कहले कि हम देवाल उठाइब, दुसरकू कहले कि हम छान्ही छाइब। तिसरकू कहले कि हम गोतब सानी, चउथकू कहले कि हम भरब कुँइया से पानी। पँचऊँ कहले कि खेत बाकिर हमहीं पटाइब, छठऊँ कहले कि खेती-किसानी में हमरा से अधिका सहाय त रउरा केकरो ना पाइब। सतऊँ कहले कि हम बाकी अपना भउजिए के काम में हाथ बँटाइब। त कहली बंदा बो भउजाई कि अइसन देवर अब कहँवा हम पाइब !\nबाश्शा कहले कि एक बात बाकिर हमार। कि तोनहने सात के बात के बखान से नाटक में हमरा, असल अब आइल बा जान। तोनहने के अरनक आ बरनक से चमकी आ गमकी ई नाटक, नाटक से बढ़ के नौटंकी कहाई। तोनहने के पुन्ने-परताप कि अब जब खेलल ई जाई, त देखनिहारन के लागी धरनिहार। सतमहला समियाना के राखे के होई इन्जाम। त भाई हो सात, अजुए, अबहिंए सँकारऽ जा कि खेलल जब जाई ई नाटक, 'भगवान छपरफार', त बिना कवनो ना-नुकुर, बिना कवनो धुकुर-पुकुर, बात हमार मनबऽ जा, सातो भाई सात किरदार में अइबऽ जा...। त कहले जा कि काहे ना आइब जा...आइब जा जरूर, सिखइबऽ त सीखब जा काहे ना, नाटक-नौटंकी के सब-सब सहूर... बाकिर, हमनियो के बा एगो बात, कि घोड़ा बनइहऽ, धउराऽ लीहऽ, हरिना बनाऽ के कुदवाऽ लीहऽ, बनाऽ लीहऽ बाघ भा सियार, सीखब जा सवखे से गरजल आ सवखे से सीखब जा फेंकरल, बैल बनवाऽ के नधवाऽ लीहऽ, गदहा के दीहऽ किरदार, लतियइहऽ, दुलत्ती में तनिको जो कम्मी तू पइहऽ, कुक्कुर बनवा के भुँकवा लीहऽ, बाकिर... आ बाकिर... सातो भाई चोर के किरदार, हमन से करावे के सोचबो जो कइलऽ, त भाँड़ में जा तू, आ भन्सार में जाय तहार नाटक...!\n« आदि शंकराचार्य के अमर योगदानसाउथ स्टार धनुष आ ऐश्वर्या रजनीकान्त के तलाक जइसन अउरो कई गो बा दर्दनाक कहानी »


Komal Singh All Song Lyrics » Hindi Note Book\nOdhani Ke Kor (Pawan singh) Lyrics\nMay 30, 2021 by Govind Singh\nHoliya Me Hili (Khesari Lal Yadav) Lyrics\nHoliya Me Hili Is Latest Superhit Bhojpuri Holi Song Sung By Khesari Lal Yadav. Star Cast In This Video Are Khesari Lal Yadav & Komal Singh. This Song Is Written By Vijay Chauhan While Music Given By Arya Sharma. It’s Released By Khesari Music World Youtube Channel.\nHoliya Me Hili\nजाई के शहर में बिगड़ गईलs रजऊ\nकवना के फेरा में पड़ गईलs रजऊ\nऐ बोलs ना !\nजाई के शहर में बिगड़ गईलs रजऊ\nकवना के फेरा में पड़ गईलs रजऊ\nसब माजा देबs लुटाई बहरवा तs\nघरवा वाली के का होई\nअरे मईयो रे !\nखाली डलबs रंग घघरवा में तs\nसलवरवा वाली के का होई\nखाली डलबs रंग घघरवा में तs !\nसलवरवा वाली के का होई !!\nअरे करेजा फार देहलs ऐ ब्यास !\nका होई !\nअरे रजऊ हो रजऊ\nतनी दs ना ध्यान ऐ रजऊ\nतड़पत बानी हम होलिया के दिन में\nमुरचा धरत बाटे हमरा मशीन में\nमुरचा धरत बाटे हमरा मशीन में !\nरजऊ हो रजऊ\nसब धन लेली लिपस्टिक वाली तs\nकजरवा वाली के का होई\nसलवरवा वाली के !\nतोहार दिने दिने बिगड़ता चलिया हो\nहम केकरा से कही आपन हलिया हो\nसूखे सूखे बिततावे होलिया अनेर में\nपरेलs खेसारी तू विजईये के फेर में\nपरेलs खेसारी तू विजईये के फेर में !\nसूखता जवनिया के डलिया हो\nरंगवावे खातिर रोवतावे गलिया हो\nअरे लेबs स्वाद खाली दुरेवाली के तs\nपजरवा वाली के का होई\nJaai Ke Shahar Me Bigad Gaila Rajau\nKawna Ke Fera Me Pad Gaila Rajau\nAe Bola Na !\nSab Maza Deba Lutaai Baharwa Ta\nGharwa Wali Ke Ka Hoi\nAre Maiyo Re !\nKhali Dalaba Rang Ghagharwa Me Ta\nSalawarwa Wali Ke Ka Hoi\nKhali Dalaba Rang Ghagharwa Me Ta !\nSalawarwa Wali Ke Ka Hoi !!\nAre Kareja Faar Dehala Ae Byas !\nKa Hoi !\nAre Rajau Ho Rajau\nTani Da Na Dhyan Ae Rajau\nTadpat Bani Hum Holiya Ke Din Me\nMurcha Dharat Baate Hamra Masine Me\nMurcha Dharat Baate Hamra Masine Me !\nRajau Ho Rajau\nSab Dhan Leli Lipstick Wali Ta\nKajarwa Wali Ke Ka Hoi\nSalawarawa Wali Ke !\nTohar Dine Dine Bigadata Chaliya Ho\nHum Kekra Se Kahi Aapan Haliya Ho\nSukhe Sukhe Bitatawe Holiya Aner Me\nParela Khesari Tu Vijaiye Ke Fer Me\nParela Khesari Tu Vijaiye Ke Fer Me !\nSukhata Jawaniya Ke Daliya Ho\nRangawawe Khatir Rowatawe Galiya Ho\nAre Leba Swad Khali Durewali Ke Ta\nPajarwa Wali Ke Ka Hoi\nBadhata Jawani Jaise Bhaw Petrol Ke (Neelkamal Singh) Lyrics\nMarch 9, 2021 by Arvind Maurya\nBadhata Jawani Jaise Bhaw Petrol Ke Is Latest Hit Bhojpuri Song Sung By Neelkamal Singh. Star Cast In This Video Are Neelkamal Singh & Komal Singh. This Song Is Written By Ashutosh Tiwari While Music Given By Satendra Ji. It’s Released By Worldwide Records Bhojpuri Youtube Channel.\nBadhata Jawani Jaise Bhaw Petrol Ke\nबढ़ता जवानी !\nभाव पेट्रोल के !\nतोहार सबका से देन ना दियाई\nहोई जेकरा भी माल उहे पाई\nजेकरा भी माल उहे पाई !\nलेबू का हो जान घुमतारु तू पेहान पूरा खोल के\nलेबू का तू जान घुमतारु हो पेहान काहे खोल के\nबढ़ता आये हाय हाय हाय हाय …!\nबढ़ता जवानी जईसे भाव पेट्रोल के\nअरे बढ़ता जवानी जईसे भाव पेट्रोल के\nलागे पछताये पड़ी तोहके पटाई के\nबड़की बहिन भईल बाड़ू महंगाई के\nबाड़ू महंगाई के !\nलागे पछताये पड़ी तोहके पटाई के\nबड़की बहिन भईल बाड़ू महंगाई के\nकी कs दs हमरे ही नावे तेल टंकी\nढेर पीछे ना घुमावs बुझी मंकी\nदेखी के चेचिस होला माथा पेचिस बेबी डॉल के\nबढ़ता आये हाय हाय हाय हाय …!\nबढ़ता जवानी जईसे भाव पेट्रोल के\nचलला पs तेज एवरेज नाही धरेलू\nउहे बाटे वेट रेट रोजे तू बदलेलु\nनाप उहे बा आ गाँधी छाप बढ़ता !\nरोजे तू बदलेलु !\nकी बड़ी महंगा भईल बाड़ू ऑयल\nकाहे करेलु करेजा हमार घायल\nआशु नीलकमल चाहतारे हो किनल दे दs तौल के\nBadhata Jawani !\nBhav Petrol Ke !\nTohar Sabka Se Den Na Diyai\nHoi Jekra Bhi Maal Uhe Paai\nJekra Bhi Maal Uhe Paai !\nLebu Ka Ho Jaan Ghumataru Tu Pehan Pura Khol Ke\nLebu Ka Tu Jaan Ghumataru Ho Pehan Kahe Khol Ke\nBadhata Aaye Haye Haye Haye Haye ….!\nAre Badhata Jawani Jaise Bhaw Petrol Ke\nLage Pachhtaye Padi Tohke Pataai Ke\nBadki Bahin Bhail Badu Mahangaai Ke\nBadu Mahangaai Ke !\nKi Ka Da Hamre Hi Naawe Tel Tanki\nDher Pichhe Na Ghumawa Bujhi Monkey\nDekhi Ke Chechis Hola Matha Pechis Baby Doll Ke\nBadhata Oye Hoye Hoye Hoye Hoye ….!\nBadhata Jawani Jaise Bhav Petrol Ke\nChalala Pa Tej Average Nahi Dharelu\nUhe Baate Wait Rate Roje Tu Badalelu\nNaap Uhe Ba Aa Gandhi Chhap Badhata !\nRoje Tu Badalelu !\nKi Badi Mahanga Bhail Badu Oil\nKahe Karelu Kareja Hamar Ghayal\nAashu Neelkamal Chahatare Ho Kinal De Da Taul Ke\nAawa Likh Ke Dedi Panna Par (Shilpi Raj) Lyrics\nDevra Gal Misi Misi (Khesari Lal Yadav) Lyrics\nFebruary 27, 2021 by Arvind Maurya


sanjay-shashwat - Latest hindi news, हिंदी न्यूज़ लाइव on News18 हिंदी\nहोम » बाइलाइन » संजय शाश्वत\nदो दशक से अधिक समय से पत्रकारिता में सक्रिय संजय शाश्वत रंगमच और सामाजिक सरोकारों भी जुड़े हैं. इसके अतिरिक्त आरा बाल महोत्सव के सचिव भी रहे हैं.\nBhojpuri: बूढ़ माई-बाप के साथे अईसन बेवहार, केने बह रहल बा समाज..!\nबूढ़-बुजुर्ग लोगन के साथे अईसन जादती देख के,पढ़ के लागत बा कि क़वनों आदमी अईसन बेवहार त दुश्मनों के साथे जनि करे, मगर हिहाँ त आपने औलाद आपन माई-बाप के जरि मारपीट, धंसोरा-धंसोरी करत लउकत बा लोगिन. एहि तरह के खबर अखबार का कहीं, सभ मीडियन में छईले रहत बा....\nसंजय शाश्वत May 18, 2022, 5:14 pm IST भोजपुरी न्यूज़\nबटोही के नजर से-बिहार में प्रशांत किशोर के राह आसान नईखे\nअब देखीं बिहार में प्रशांत किशोर के लेके सियासत में एगो अलगे हउआ बनल जा रहल बा. अईसन लागत बा ,जइसे प्रशांत किशोर के कवनो सुरखाब के पांख लाग गईल होखे,मुरेठा बान्हि के, कमर कस के मैंदान में उतर गईल बाड़न.ठीके बा ,पीके साहेब, आईआईटियन हवन, इहाँ के राजनीति के पंडितो भ गईलन बानी, इंकर चहुँप त पढ़ले-लिखले ,बड़ बड़ लोगन तक बा!...\nसंजय शाश्वत May 6, 2022, 6:37 pm IST बिहार, भोजपुरी न्यूज़\nBhojpuri में पढ़ें- 1857 के फेरि से बिगुल बजाव, दादा फेरि एक बार तू आव…\nबात ओहि घरि के ह जब आरा में 23 अपरिल के बाबू कुंवर सिंह के इयाद में बिजय दिवस मनावे के बिचार भईल. बीएससी के छात्र रहीं, नाटक -उटुक में आगे आगे रहत रहीं. कॉलेज के प्रिंसिपल सुरेंद्र सिंह रहीं. एगो मीटिंग भईल कॉलेज में , ओह मिटिंग में सर हमरो के बोलईनी, आ प्रोग्राम ठाना गईल. एहि में निर्णय भईल कि जगदीश चन्द्र माथुर के लिखल नाटक " अमर की बेला" कईल जाई जवन कुंवर सिंह प लिखल बा . कुछ गाना ,कुछ डांस आदि भी करे के रहे....\nसंजय शाश्वत April 21, 2022, 4:22 pm IST भोजपुरी न्यूज़\nBhojpuri में पढ़ें- लौंडा बदनाम भइल ,करेजा तोहरे खातिर…\nहमार उमिर ओह घरि 7-8 बरिस के रहे. इयाद आवता कि गांवे में, छठ पूजा के समय रहे, सुरुज भगवान के मूरति धरात रहे . त उ जाड़ा के रात में संघतिया संग बईठ के आपन जिनगी के पहिलका लौंडा नाच देखले रहलीं, आs जब ओकनी के पईसा मिले त चोंहरिया के ताकत रहलीं. ओह घरी हमरा ई ना बुझात रहे कि लौंडा आखिर ह का चीज. खाली ओकनी के नाच, ताली आs पईसा लउकत रहे हमरा....\nसंजय शाश्वत April 18, 2022, 4:14 pm IST भोजपुरी न्यूज़\nBhojpuri: घाघ खेतिहर वैज्ञानिक के नावं बड़ूये, कहाऊत इहाँ के अजर-अमर बड़ूये\nखेती खाती पुरान समय में आज नियन तकनीक ना रहे.ओह घरि मौसम के लेके जवन बात कहल जात रहे,ऊ बहुते सटीक बइठत रहे. आs जे कहत रहे ,ओकर आगमजानी नांव पड़त रहे . एह तरह के बतकही अनुभव के कारण लोग कट हत आवत रहे. अइसने अनुभवी लोगन में एगो नांव रहे घाघ के ,जेकर अनुभवी कवि में गिनती होत रहे , इहाँ के बादशाह अकबर के समय के कवि रहीं....\nसंजय शाश्वत April 15, 2022, 9:18 pm IST भोजपुरी न्यूज़\nBhojpuri: आरा के मसाढ़ गांव, पारसनाथ के जैन मंदिर खातिर मशहूर ह\nबिहार के भोजपुर जिला के लोग आरा जिला कहेला आs ई कहीं कि आरा ज़िला ही समझेला. एहि आरा से 10 किमी पछिम में मसाढ़ गांव बा. आरा -बक्सर एनएच4लेन से3किमी दखिन. जहवां सनातन-जैन संस्कृति के मिलल रंग चारो ओर छितराईल बा. एह गाँव के नाम मसाढ़ ,पारसनाथ के जैन मंदिर के शिलालेख में लिखल बा. ...\nसंजय शाश्वत April 5, 2022, 4:52 pm IST भोजपुरी न्यूज़\nBhojpuri: बिहार में शराबबन्दी से कोर्ट के काम प बुरा असर, लागल सवालन के झड़ी\nसितंबर 2016 से बिहार में शराबबंदी भईल बा. मतलब सरकारी तौर प कहीं शराब ना बेचाई , पर शराब बेचा रहल बा, स्कूली लईकन के कान्हा प एकर धंधा खुबे फलत -फुलत बा. घरे-घरे शराब पहुंचावे के काम ई नयकन लइकवन लोग करत बा. ...\nसंजय शाश्वत March 7, 2022, 1:51 pm IST बिहार, भोजपुरी न्यूज़\nBhojpuri: मरद-मेहरारू के आत्मनिर्भर होखला से, काs बढ़ रहल बा तलाक!\nजइसे-जइसे हमनी के आधुनिकता के तरफ बढ़ल जात बानी जा, ओइसे ओइसे हमनी के आपन भोजपुरिया संस्कृति आs परंपरा के गँवावत बानी जा.भोजपुरिया संस्कृति में बियाह के मतलब खाली दुगो देह के मिलल ना होखे, बल्कि दू शरीर, एगो आत्मा, दू परिवार, दू गांव, दू संस्कार, दू गो संस्कृति के मिलल मानल गईल बा....\nसंजय शाश्वत February 24, 2022, 5:01 pm IST भोजपुरी न्यूज़\nभोजपुरी गीतन में लता मंगेशकर के गावल गाना से भोजपुरिया समाज आजो झूमेला\n'हे गंगा मइया तोहे पियरी चढ़इबो, सइंया से करs द मिलनवा हे राम' ई भोजपुरी में गावल गाना ह, जवन गंगा मईया के नाम लेके भक्ति भाव से गोहरावल गईल बा ,कि हे गंगा मईया, हमार हमार सईयां कहीं जहुआ गईल बाड़न ,हम राऊर मानता मानत बानी कि ऊहां के मिल जाईब त रऊआ के पियर धोती चढाईबो. ई गाना में जहां दरद बा ओहिजे भगवान से पराथना भी कईल गईल बा....\nसंजय शाश्वत February 6, 2022, 6:53 pm IST मनोरंजन, भोजपुरी न्यूज़\nBhojpuri: बिहार में अब जनता खुदे चुनिहन आपन मेयर प्रत्यक्ष\nबिहार में मेयर आs उप मेयर के चुनाव अब सीधे जनता के बीचे होई. माने ,अब जनता ही प्रत्यक्ष निर्वाचन प्रणाली से आपन मेयर चुनिहन. ई बात के अईल के बाद , हर बर्ग में एगो बढ़िया मैसेज जरूर गईल बा. अब त हर गली -कुच्चा में एगो मेयर साहेब जरूर लउकिहन....\nसंजय शाश्वत January 24, 2022, 5:18 pm IST भोजपुरी न्यूज़\nBhojpuri: बिहार एनडीए में मचल बा बवाल, मार रहल बा नेता लोग लेवाड़\nचुनाव बा यूपी में आs घमासान मचल बा बिहार एनडीए में. बिहार आज कोरोना से त्रस्त बा , बिहारी मजदूर देशभर से घरे लवट रहल बाड़ें, हर काम ठप्प बा, आ एने बिहार में बवाल मचल बा. हं जी ,अइसने सीन हर रोज देखे-पढ़े आs सुने में आवत बा. भाजपा नेता लोग, जदयू के पाछे पड़ल बा त जदयू , भाजपा के पाछे. एनडीए के घटक दल 'हम' भी, बहत गंगा में हाथ धोवे से बाज नईखे आवत. ऊ लोग , आपसे में अतना अझुराईल बा लोग कि पते नईखे कि कतना लेवाड़ मार रहल बा....\nसंजय शाश्वत January 17, 2022, 5:35 pm IST बिहार, भोजपुरी न्यूज़\nBhojpuri: कोरोना के फेरा में फंसलन परदेसी मजूरा भाग रहल बाड़ें आपन घरे-दुआरे\nभिखारी ठाकुर के मशहूर नाटक ' बिदेसिया' के ई गीत 'डगरिया जोहत ना ...' आज से लगभग सै बरिस पहिले के लिखल ह. ई गीत ,तब भी ओतने प्रासंगिक रहे ,जेतना आज बा. 100 साल पहिले बिहार- यूपी के जवान रोजगार के फेरा में ,आपन घर -दुआर छोड़के कमाए धमाये ख़ातिर बिदेस जात रहन....\nसंजय शाश्वत January 10, 2022, 5:38 pm IST भोजपुरी न्यूज़\nहाहाकार मचल बा सगरो,सब केहू भरमाईल बा देस-परदेस दुर्दशा में फँसल,सभे घबड़ाईल बा. कोरोना के ले के पूरा हिंदुस्तान में हाहाकार मचल बा, देस के राजधानी दिल्ली से ले के आर्थिक राजधानी मुंबई तक में लोग जान बचावे में लागल बाड़ें. अइसे में बिहार भी आपन किस्मत ,आपन हाथे लिखे से भगल ना....\nसंजय शाश्वत January 7, 2022, 3:28 pm IST बिहार, भोजपुरी न्यूज़\nBhojpuri भाषा के हाल, घर के मुर्गी दाल बराबर\nभोजपुरी बोले वाला आ सुने वाला आरा, बलिया, छपरा, गोरखपुर, बनारस, रांची,चंडीगढ़, बंगलोर, सूरत, आसाम से लेके दिल्ली-कलकत्ता-मुंबई जईसन सहरन में भरल बाड़न. पूरा दुनिया में भोजपुरी के डंका बाज रहल बा. मारीशस, सूरीनाम, त्रिनिदाद, टोबैको, फिजी आदि 46 देसन में रहेवाला लोग भोजपुरी बोलेला....\nसंजय शाश्वत January 5, 2022, 6:29 pm IST भोजपुरी न्यूज़\nBhojpuri: भिखारी ठाकुर स्वंतत्रता सेनानी भी रहीं\nभोजपुरी के शेक्सपियर कहे जाए वाला भिखारी ठाकुर अपना समय के बहुते फेमस लोक कलाकार रहीं. 'भिखरिया के नाच ' के रूप में लोग ठाकुरजी के जानत रहलन . ठाकुर जी के प्रसंसक लोग 10 -10 कोस से आवत रहलन,रात भर भिखारी के प्रोग्राम देखस, भिनसहरा घरे-दुआरे जास लोग....\nसंजय शाश्वत December 18, 2021, 3:16 pm IST भोजपुरी न्यूज़


भोजपुरी प्रकरण मे कांग्रेसी विधायको विरोध जतवले – टटका खबर\nभोजपुरी प्रकरण मे कांग्रेसी विधायको विरोध जतवले\nजमशेदपुर 24 अक्टूबर (वार्ता) झारखंड राज्य शिक्षक पात्रता परीक्षा के सूची से भोजपुरी के हटावे का बारे मे दिहल राज्य के शिक्षा मंत्री गीताश्री उरांव के बयान का बाद उनुका खिलाफ कांग्रेसे के एगो कद्दावर विधायक बन्ना गुप्ता मोर्चा खोल दिहले बाड़न.\nजमशेदपुर पश्चिम सीट से कांग्रेस विधायक बन्ना गुप्ता अपील कइले बाड़े कि गीताश्री उरांव एह संवेदनशील मुद्दा पर तनी सोच समझ के बोलस. बन्ना गुप्ता एह बारे में कांग्रेस के प्रदेश अध्यक्ष सुखदेव भगत के चिट्ठी लिख के आपन विरोधो दर्ज करवले बाड़न.\nगीताश्री उरांव के कहना बा कि चूंकि भोजपुरी भाषा ना होके एगो बोली ह एहसे एह माध्यम से शिक्षक पात्रता परीक्षा ना लीहल जा सके आ पहिलहू लीहल एह भाषा के परीक्षा के रद्द क दीहल जाई. उनका एह बयान का बाद माहौल गरमा गइल बा.


भोजपुरी विशेष - मोरी टुटही मड़इया, सुन्नर लागे ! - Sabhi Jankari\nHome Bihar भोजपुरी विशेष – मोरी टुटही मड़इया, सुन्नर लागे !\nभोजपुरी विशेष – मोरी टुटही मड़इया, सुन्नर लागे !\nआजु जबकि देश के अन्नदाता किसान आ किसानी प जोरदार बहस हो रहल बा, हम अपना गांव में खेत-बधार के हरियरी का बीचे ठाढ़ होके चारू ओरि टुकुर-टुकुर ताकत बानीं. छोट-छोट पउधा अबोध लरिकन लेखा किलकारी मारत बाड़न स आ मन उमगि-उमगि उठत बा उन्हनीं के निहारिके. सोझा किछु साग-खोंटनी मेहरारू निहुरि-निहुरि के साग खोंटत बाड़ी स आ अपना डांड़ में बान्हल धोकरी में ताबड़तोर धइले जात बाड़ी स. जब से सरेह में बूंट-मटर के साग खाए लाएक हो जाला, ओकर खोंटाई होखे लागेला. फेरु त साग-भात आउर साग-लिट्टी लोग बड़ा चाव से खाला. बूंट-मटर के फुनुगी के खोंटइला से जब मेह बरिसेला, त पउधा बढ़ला का संगें-संगें फइलहूं लागेलन स आ झोंप के झोंप ढेंढ़ी निकलेली स. बस फरे-फर. फेरु त जमिके कचरी खा, कल्हारि के घुघुनी बनावऽ भा आगि लहकाके होरहा लगावऽ! कतना लहरात बाड़न स ई हरियर-हरियर आल्हर पउधा! हर पल लुटावे के चाहत. देबे आ खिआवे के भाव. सेवे से नू मेवा मिलेला. सचहूं देबे आ लुटावे में जवन सुख बा, संतोख बा, ऊ लेबे आ पावे में कहां! किसान किसानी-खेती का जरिए अब ले इहे नू करत आइल बा.\nये भी पढ़ें : भोजपुरी विशेष – कई गो बड़का बड़का कलाकारन के याद दिलावेला दिसंबर महीना\nविचार के पटरा\nखोजी निगाह दोसरा ओरि मुड़ि जात बाड़ी स. सुन्नर के टिउबेल से पानी मोरी के टेढ़-मेढ़ डंड़ार से होके हवलदार काका के खेत में बहत बा. हवलदार काका अपना भतीजा का संगें पटउवा गहूं में पानी पटावे में लवसान बाड़े. किछु बकुला आ कउवा खेत के बहत पानी में निकलेवाला कीड़ा-मकोड़ा के धर दबोचे का फिराक में मंडरात बाड़न स. तलहीं अचके में मोरी एक जगहा से टूटि जात बिया आ पानी उन्हुका खेत से निकलिके दोसरा के खेत में बहे लागल बा. हवलदार काका एकाएक हड़बड़ाके चिहुंकि उठत बाड़न आ काठ के एगो पटरा उठाके धउरकिए प मोरी बन्न करे खातिर लवलीन हो जात बाड़न. हमरो मन के मोरी टूटि जात बिया, बाकिर एने-ओने बहत पानी के रोके खातिर हम विचार के पटरा नइखीं लगा पावत.कुइआं के बेंग\nओने से निगाह हटाके दूरि-दूरि ले चितवत बानीं. रेलवे लाइन के सामने दरियाव में बटेसर ‘छिओराम-छिओराम’ के सुरलहरी छेड़त पाट प पटकि-पटकि के कपड़ा धोवत बाड़न. उहंवें दरियाव के पानी में किछु चरवाह गाइयो-भइंसि धोवत बाड़न स. घाट पर कवनो राही दिशा-मैदान होके हाथ मांजत बा.\nतबे पच्छिम से ‘पी-पी-पी’ के चीख-पुकार मचावत कवनो स्पेशल रेलगाड़ी आके रुकि जात बिया. बुझिला केहू वैकुम काटि देले बा. गांव के दू-तीन गो नवही फाइल लेले उतरत बाड़न स. खेतन में एने-ओने ठाढ़ गंवई लरिका बुढ़िया आन्हीं नियर गाड़ी का ओरि भागत बाड़न स आ उहंवा पहुंचते टरेन के पौदान प टंगाके खिलखिलात एक-दोसरा के निहारत बाड़न स. किछु त सहमल-सहमल निचहीं ठाढ़ होके जात्री लोगन का ओरि आंखि फारि-फारिके चितवत बाड़न स, ठीक ओह तरी , जइसे कवनो सिनेमा देखत होखऽ स. देश-दुनिया से बेखबर ई गंवई नवनिहाल कुइआं के बेंगे नू बाड़न स.\n‘का सोचत बाड़ऽ, बबुआ?’ हवलदार काका खइनी बनावत हमरा बगल में आके खाड़ हो जात बाड़न. ढेर देरी ले पानी में ठाढ़ रहला के कारन उन्हुका हाथ-गोड़ के चाम सिकुरि गइल बा. गमछी के गुलबंद बनाके ऊ कान के ढंपले बाड़न आ तेल में सउनाइल मोटिया के चीकट चद्दर कान्ह प झूलत बिया.\n‘किछु ना, काका!’ हम हड़बड़ी में हकलाए लागत बानीं. फेरु सहज होखे के कोशिश में कहत बानीं,’ चलीं, घरहीं चलबि नू?’ ‘ना हो! अबहीं हम फराकित होखे जाइबि.’\nहवलदार काका खइनी के फटकिके ओठ का बीचे दबावत दरियाव का ओरि बढ़ि जात बाड़न.बाकिर जात-जात ई कहल नइखन भुलात,’तोहार बतकूचन हमरा बड़ा नीक लागेला,मगर का कहीं, गांव उझंख हो गइल. अब ना केहू नीमन-जबून कहेवाला बा,ना केहू सुनेवाला. हम त बस खेते-बधार में रहेलीं, ए से मन हरियर रहेला.’\nबूढ़ पुरनिया सुरुजदेव लोहूलोहान होके पच्छिम में ठहरि गइल बाड़न, बाकिर घाम के चेहरा के ललाई अबहुंओं मन में ललक जगावत बिया. किछु मजूर-किसान माथ प घासि के बोझा लेले अपना-अपना घर का ओरि बढ़त बाड़न. कई गो घसिगढ़िन त अबहुंओं खुरपी से खेत सोहे आ घासि गढ़े में मगन बाड़ी. खरिहान में लइका किरकेट खेले में मशगूल बाड़न स. बाकिर पहिलेवाला कुकुहा-के,चिक्का-कबड्डी आ\nगुल्ली-डंटा अब कहां! तबहूं कतना जीवंतता बा इहवां. चरवाही से छूटिके रंभात इस्कुलिहा लरिकन-अस गांव का ओरि लवटत गाइयन के झुंड. उछलत-कूदत बाल गोपालन के ओठ से हरसिंगार नियर झरत हंसी-ठिठोली. किलकारी मारत, चहचहात खोंता का ओरि लवटत\nबकुला, कउवा आउर कबूतरन के जोड़ा.\nधोवल कपड़ा गदहा पर लादिके घर के तरफ लवटत बटेसर भाई. बाकिर हमरा एह हरियरी का बीच से जाए के इचिको मन नइखे करत. चारू ओरि इहवां से उहंवा ले हरियर-हरियर महादेव साक्षात विराजमान बाड़न. मन करत बा कि एह हरियरी में लोटिआए लागीं आ पुक्का फारिके टांसी मारत गा उठीं –\nउगे रे मोर सुगना,\nमाटी में सोनवा!\nजहाज के पंछी\nअपना सोच के सोनहुला जंजीर के तार-तार करत हमहूं अब सरेह से घर का ओरि लवटत बानीं.मड़ई-टाटी से उठत धुआं हवा का संगें अटखेली करत बाड़न स. आंतर में विचारन के अटखेली अबहुंओं जारी बा. कबो किशोर मन गांव से नगर-महानगर का ओरि भागत रहे,भागहूं के परल, बाकिर अब ओह मिरिग मरीचिका से दूर हरदम-हरदम खातिर गांवें लवटल चाहत बा-\n‘जइसे उड़ि जहाज के पंछी, फेरु जहाज पर आवे!’ गंवई मन के दोसरा जगह सुख कहां!\nराह में हुलास चाचा के दुआर प एगो गौरैया के जोड़ा देखत बानीं. गौरैया अपना बुतरू के ठोर में दाना खिआवत बिया. पांखि जामते ई बचवा फुर्र-से उड़ि जाई आ दूर देस जाके आपन दोसर खोंता बना ली. फेरु दूनों के कइसन नेह-नाता! हम ओह गौरैए से अपना गांव के तुलना करत बानीं. कतना असीम लाड़-पियार, सनेह-दुलार देके ई गांव आपन सोन्ह गमक भरल माटी में पालि-पोसिके सेयान कइलस आ फेरु हम नगर-महानगर के भूल-भुलैया में अइसन भटकलीं कि गांव के ऊ पियार-दुलारो भुला बइठलीं. गांव अंकवारी भेंट करे खातिर हमार बाट जोहत रहल. अब लवटलो बानीं, त मशीन बनिके. फेरु मशीन का संगें अदिमी के का रिश्ता! हीरामन के दुआर प कउड़ का चारू ओरि बइठल लोग किसिम-किसिम के बतकही करत बा. हीरामन के हाथ के हुक्का के गुड़गुड़ी हंसी-ठट्ठा में डूबि गइल बा. परभू\nबतकही के नया अध्याय खोलि देले बाड़े. फेरु ऊ अचके एगो फिलिमी धुन छेड़ि देत बाड़े-\n‘सोनवा के पिंजड़ा में बंद भइले हाय राम,\nचिरई के जियरा उदास!’\nटुटही मड़इया सुन्नर लागे\nगीत के ई कड़ी हमरा मन के बरछी-अस बेधत बा. हम भितरे-भीतर छटपटा उठत बानीं. ऊ नगर हमरा सोना के पिंजड़ा लागल बा, जहवां हम एगो चिरई लेखा अपना गांव खातिर उदास होके तड़फड़ात रहींले.\nदुआर प परल बंसखट का तरफ बढ़ते कुकुर पोंछि हिलाके हमार अगुआनी करत बा. नांद पर खात गाइ के गरदांव में बान्हल घंटी के टुनटुन के मीठ संगीत तन-मन में रचे-बसे लागत बा. बगइचा से कोइलर के बेमौसमी कूक जइसे हमरा गांवें अइला के खुशहाली में गूंजि उठत बा. खूंटा में बन्हाइल बछरू दूध पिए का लालसा में रंभा रहल बा-‘अम्मा!’ फेरु त हम अपना के रोकि नइखीं पावत आ शहरीपन के ओढ़ल लबादा के अपना अस्तित्व से परे फेंकिके लोकगीत के एगो कड़ी गुनगुनाए लागत बानीं-\nतोहरी महलिया के ऊंची अटरिया\nसे डर लागे,\nमोरी टुटही मड़इया\nसुन्नर लागे !\nPrevious articleकांग्रेस का मिशन 2022: प्रियंका गांधी का UP के नेताओं को निर्देश, जिले में 20 दिन तक करें प्रवास\nNext articleMerry Christmas 2020: क्रिसमस पर अपनों को भेजें ये शुभकामना संदेश, ये मैसेज बनेंगे WhatsApp Status


दोसरा के सतावल भक्ति ना हऽ – Anjoria\nदोसरा के सतावल भक्ति ना हऽ\nसितम्बर 18, 2010 भोजपुरी, लस्टम पस्टम\nओह दिन जब भगतजी मुअले, तऽ सबलोग कहऽल – भगतजी स्वर्गवासी हो गइले. पर अब मालूम भइल कि भगतजी, स्वर्गवासी ना, नरकवासी भइले हंऽ. हम कहब तऽ केहू मानी ना, पर इहे सही हऽ कि उनका नरक में डाल दिहल गइल बा आ उन पर अइसन जघन्य पाप के आरोप लगावल गइल बा कि जल्दी नरक से छूटला के उमेद नइखे. अब हम उनकरा आत्मा के शान्ति के प्रार्थना करीं तबहुं कुछ ना होई. बडहन से बड़हन शोक-सभो उनका के नरक से ना निकाल सकेले.\nपूरा गांव अबहियो कहेला कि भगतजी मंदिर में आधा रात ले भजन करत रहले. हर दू-तीन दिन में ऊ कवनो मालदार श्रद्धालु से मंदिर में लाउड-स्पीकर लगवा लेत रहले आ ओह पर अपना मंडली समेत भजन करत रहले. पर्व- त्योहार पर त चौबीसों घंटा लाउड-स्पीकर पर अष्टयाम होत रहे. एक-दू बार गांववाला लोग ई अखण्ड अष्टयाम के विरोध कइल लोग तऽ भगतजी भक्तन के भीड़ जमा कऽ के दंगा करावे पर उतारू हो गइले. ऊ भगवान के लाउड-स्पीकर पर प्राण देवे और प्राण लेवे पर तुल गइले.\nअइसन ईश्वर-भक्त, जे अरबों बार भगवान के नांव लिहले, नरक में भेज गइले आ अजामिल, जे एक बेर भूल से भगवान के नांव ले लिहले रहले, अबहियो स्वर्ग में मजा लूटऽतारे. ई अंधेर ना तऽ का हऽ ? अंधेर कहां नइखे !\nभगतजी बड़ा विश्वास से ऊ लोक में पहुंचले. बडा देर ले इहां-उहां घूमके\nदेखत रहले फेरु एगो फाटक पर पहुंच के चौकीदार से पूछले – स्वर्ग के दुआर इहे हऽ न ?\nचौकीदार कहलस – हँ, इहे हऽ.\nभगत जी आगे बढ़े लगले, तऽ चौकीदार रोकलस – प्रवेश-पत्र यानी टिकिट देखाईं.\nभगतजी खिसिया गइले. बोलले हमरो टिकिट लागी इहां ? हम तऽ कबहियो टिकिट ना लिहनी. सिनेमा बिना टिकिट देखतऽ रहनी आ रेलो में बिना टिकिटे बइठत रहीं. केहू हमरा से टिकिट ना मांगल. अब इहां स्वर्ग में टिकिट मांगऽतारऽ ? हमरा के जाने लऽ ? हम भगतजी हईं.\nचौकीदार कहलस – होखबऽ. पर हम बिना टिकिट ना जाये देब. आप पहले ऊ आफिस में जाईं. ऊहां आपके पाप-पुण्य के हिसाब होई अउर तब आपके टिकिट मिली.\nउहां पहुंचला पर एगो दूत भगत जी के लेके भगवान के पास गइल. भगवान पूछले – तूं का कइले बाड़ऽ, जे तोहरा स्वर्ग मिले ?\nभगतजी दीन भाव से बोलले – रोज आपके भजन करऽत रहनीं.\nभगवान पूछले – लेकिन लाउड-स्पीकर काहे लगावत रहलऽ? एकरा से लइकन के पढ़ाई आ बच्चा-बूढ़ा की नींद हराम हो गइल.\nभगत साहस बटोर के कहले – भगवान आपके नांव लोग के कान में जात रहे, ई तऽ उनका खातिर अच्छे रहे. ऊ लोग के अनासो पुण्य मिल जात रहे.\nभगवान के भगत के मूर्खता पर तरस आ गइल. बोललें – पता ना ई परंपरा कइसे चलल कि भगत के मूर्ख होखल जरूरी हऽ.\nभगतजी कहले – भगवन, हम कबो कवनो कुकर्म ना कइनी.\nभगवान हंसले. कहे लगलें – भगत, तूं आदमी मुअवले बाड़ऽ. अपना गांव के\nरामनाथ अहीर के भारी बेमारी आ सुते देवे के डाक्टर के सलाह के अनदेखा कऽ\nके तूं रात रात भर लाउड स्पीकर पर अष्टयाम करवलऽ आ ओहसे ऊ मरि गइल. एतने ना बटेसर पांड़े के नाती के टेटनस भइल आ तू कीर्तन करवाये से बाज ना\nअइलऽ, ई जनलो पर कि हल्ला से टेटनस के रोगी के बड़ा परशानी होला. नतीजा ई भइल कि ऊ बेचारा बच्चा मरि गइल.\nभगत सुनके घबरा गइलें.\nभगवान बड़ा कठोरता से कहलें – तोहार पाप देखि के तहरा के नरक में डाल देवे के हुकुम देतानी. ई सुन के भगत जी भागे के कोशिश कइले त दूत लोग धऽ\nआपन भगतजी, जेकरा हमनी का हम धर्मात्मा बूझतऽ रहीं सन, नरक भोगऽ तारें.\nमूस के सीख आ शेर के तमेचा\nOne thought on “दोसरा के सतावल भक्ति ना हऽ”\nसितम्बर 19, 2010 को 3:12 अपराह्न पर\nभगतजी स्वर्ग के द्वार पे पहुँच के नरक में ठेला गइलें.टूट गइल सारा सपना भगतजी के.बीखर गइल आश. हो गइलें हताश .\nराउर रचना बा बड़ी खाश .\nजयंती पांडेय जी अच्छा लागल .


किशोर कुमार के राहे चललें संजय श्रीवास्तव | CinemaBhojpuri.in\nJuly 16, 2012 - इण्डस्ट्री न्यूज, फिल्मकार\n- Tagged: संजय श्रीवास्तव\t- no comments\tहिंदी सिनेमन में किशोर कुमार अइसन अभिनेता रहलें जे गायक, निर्माता, निर्देशक, गीतकार, आ इहाँ ले कि संगीतकारो रहलें. अब एही राह पर चल दिहले बाड़न लेखक निर्देशक डा. संजय श्रीवास्तव. अपना फिल्म ‘मोर्चाबंदी’ के निर्माता, निर्देशक, गीतकार, संगीतकार आ लेखक सभे खुद डा. संजय श्रीवास्तव बाड़ें. जबरदस्त एक्शन, कॉमेडी अउर रोमांच से भरल एह फिल्म से संजय श्रीवास्तव बहुते उत्साह में बाड़ें. संजय के कहना बा कि किशोर कुमार उनुकर प्रेरणा स्रोत हउवें आ उनुके से प्रेरित होके एतना सब कुछ कइलन संजय श्रीवास्तव. एह फिल्म के एगो चुनौतीवाला किरदार में संजय श्रीवास्तव नजर जरूर अइहें बाकिर मुख्य कलाकार राजीव दिनकर आ मनोज टाईगर बाड़ें. साथ में श्री कनकनी, प्रीती आ रंजीव वर्मा बाड़ें. एकर शूटिंग सुल्तानपुर में कइल गइल. रौनक क्रियेशन आ सिल्वर स्क्रीन क्रियेशन के बैनर तले बनत एह फिल्म के निर्माता हई गीता श्रीवास्तव. एह फिल्म ‘मोर्चाबन्दी’ में राजीव दिनकर कमाल के स्टंट कइले बाड़ें.\nमिलत जुलतरमाकांत प्रसाद अउर विराज भट्ट के नया रिकार्ड (2)हैदर काज़मी आ ‘कालिया’ दुनु पर भरोसा रहल शिवराम यादव के (2)बिग बी के हाथे धूम-धाम से भइल “गंगादेवी” के म्यूजिक रिलीज (2)हरीश जायसवाल आ मुकेश पाण्डेय गिरफ्तार (2)भोजपुरी सिनेमा में एगो नया आगाज़ हवे “देख के” (2)To the official site of Related Posts via Taxonomies.\tLeaveaReply Cancel reply


भोजपुरी सिनेमा के प्रचारकन का नामे एगो चिट्ठी – Anjoria\nभोजपुरी सिनेमा के प्रचारकन का नामे एगो चिट्ठी\nजुलाई 3, 2015 प्रचारक, भोजपुरी सिनेमा\nहे प्रचारक बन्धु,\nरउरा अपना गाहकन के सिनेमा आ कृति के प्रचार कइल आपन पेशा बनवले बानी जवन स्वागत जोग बा. बाकिर का कबो सोचले बानी कि भोजपुरी स‌िनेमा में आवत गिरावट के थोड़ बहुत जिम्मेदारी राउरो बनत बा.\nअउरी भाषा के सिनेमा इंडस्ट्री में प्रचारक लोग बा ओह लोग के काम देखीं आ आपन काम देख लीं. फरक बुझाए के चाहीं. ना बुझाव त फरक देखावल हमार काम नइखे बाकिर आखिर में नुकसान रउरो उठावे के पड़ी.\nप्रचारक के काम ह कि अपना गाहकन के प्रचार करे खातिर प्रकाशकन से तालमेल बना के राखे. ओकरा जरूरत का हिसाब से आपन रपट भेजल करे. बहुत दुख होखेला जब रउरा में से कुछ लोग अपना सफलता का घमंड में सतवां आसमान पर चढ़ल बा. आपन आलोचना उनुका से बरदाश्त ना होखे. बाकिर अगर रउरा सोचत होखब कि प्रकाशक से तालमेल बनवलो बिना राउर सामग्री प्रकाशित होखत रही त ई सरासर बेवकूफी के बात बा. रउरा लोग एहसे मतलब ना राखीं कि कवना इमेल पर सामग्री भेजे के बा. जवन ई मेल हम बरीसन से इस्तेमाल नइखीं करत तवनो पर रउरा लोग के मेल लगातार आवत रहेला. काहे कि रउरा अपना गुमान में अतना लापरवाह हो गइल बानी कि ईमेल सही करे के समय नइखे रउरा सभ का लगे.\nअगर रउरा कवनो सामग्री पर पाठक के आलोचना आवत बा त राउर काम इहो बा कि रउरा ओह आलोचना के सही जवाब दीं. रउरा चलते प्रकाशक पाठक के नाराजगी काहे झेलो? रउरा इहो देखे के फुरसत नइखे कि कहवां राउर भेजल सामग्री छपत बा कहवां ना. जहवां नइखे छपत तहवां काहे नइखे छपत इहो जाने के समय नइखे रउरा लगे. एक बेर सोचीं सभे एह तरह के व्यवहार रउरा गाहकन का साथे न्याय बा कि अन्याय.\nबहुतेरे प्रकाशक राउर सामग्री छापेलें त अपना मजबूरी में. पाठक लोग के रुचि धियान में राखत ओहलोग के पसन्द के सामग्री देबे का फेर में ओहू सामग्री के प्रकाशित क देबे के पड़ेला जवना में कवनो दम नइखे. रउरा सभ का लगे दू चार गो कैच फ्रेज बा जवने के फेर बदल के राउर सगरी पोस्ट छपल करेला. तनिका अपना सामग्रियन पर मेहनत करीं सभे, ओकरा के एह लायक बनाईं कि पाठक ओकरा के पढ़े, ओकरा कुछ भेंटाव.\nसगरी कलाकारन के सुपर स्टार बना के रउरा सभे ओह लोग के दिमाग त खराब करते बानी, अपना धंधो से बेइमानी होखत बा. खट्टा दही बेच के कतना दिन ले राउर धंधा चल पाई? रउरा सभ के सामग्री में मुश्किल से दू लाइन भेंटाला काम जोग. बाकी सब नाम भर भर के लमारल गइल रहेला. फलां कलाकार के फलां सिनेमा के आफर मिलल त चउंक गइलन बाकिर सकार लिहलन, फलाँ कलाकार/निर्देशक कमाल के हउवन, फलां के अपना फलां फिलिम से बहुते आस लागल बा आ उत्साह में बाड़न, सिनेमा देखेवालन के भीड़ अतना रहल कि पुलिस के लाठी चलावे के पड़ल, अलग बात बा कि फिलिम एको हप्ता ना चलल बाकिर रउरा सभे के कलम ओकरा के सुपर डुपर हिट बतावत रही. कवनो गाना के मुखड़ा एह जोग ना होखे कि लोग ओकरा के यादो राख पावे बाकिर सगरी गाना पहिलहीं से हिट हो गइल रहेलीं सभ.\nहे महाराज, रउरा लोग के लिखे में खराब लागे भा ना हमरा छापे में जरूरे खराब लागेला. भोजपुरी सिनेमा के गिरावे में आपन योगदान मत दीं ओकरा के आगे बढ़ावे के काम करीं. अपना गाहक निर्माता/निर्देशक/कलाकारन के समय समय पर जरूरी आलोचनो प्रचारे होला आ बेसी प्रचार करेला. हमरा त तनिको उमेद नइखे कि रउरा सभे में कवनो बदलाव आई बाकिर आजु सोचनी कि आपनो बात कह दीं. रउरा सभे के फोन नंबर कामे ना आवे आ रउरा व्यस्तता में खलल डालल हमहुं ना चाहीं एह से एहिजा लिखत बानीं. पता ना रउरा सभे एकरा के पढ़बो करब कि ना.\nभोजपुरी फिल्म जगत के फायदे में राउरो फायदा एक बेर फेरू एह पर जोर देत,\nमॉरीशस में होखे जा रहल बा अंतराष्ट्रीय भोजपुरी फिल्म अवार्ड\nफँस गइले प्रेम – 1


औराकी/माउंट कुक नेशनल पार्क - विकिपीडिया\nऔराकी/माउंट कुक नेशनल पार्क\nन्यूजीलैंड के नक्शा पर\nमाउंट कुक विलेज\nMt. Cook National Park, from Mueller Hut\nThe Main Divide with Mt Sefton and The Footstool, from Hooker Valley. On the right side in the background is Aoraki/Mt Cook.\nAoraki/Mt Cook from Hooker Valley\nऔराकी/माउंट कुक नेशनल पार्क (अंगरेजी: Aoraki/Mount Cook National Park) न्यूजीलैंड के साउथ आइलैंड (दक्खिनी दीप) में मौजूद कस्बा ट्वीजे के लगे स्थित बाटे। औराकी/माउंट कुक, जवन की न्यूजीलैंड के सबसे ऊँच परबत हवे आ माउंट कुक विलेज एही पार्क के अंदर मौजूद बाड़ें। एह इलाका के सरकारी तौर पर अक्टूबर 1953 में राष्ट्रीय पार्क के रूप में अधिसूचित कइल गइल रहे आ एह में कुछ अइसन संरक्षण क्षेत्र (रिजर्व) बाड़ें जिनहन में से कुछ के स्थापना त 1887 में हो गइल रहे ताकि इलाका के महत्व वाली बनस्पति आ लैंडस्केप के बचावल जा सके।\n2 क्षेत्र के इतिहास\nपार्क के रकबा 700 km2 से कुछ अधिके बाटे। एकरे 40% एरिया पर ग्लेशियर बाड़ें, जिनहन में औराकी/माउंट कुक के ढाल पर मौजूद तस्मान ग्लेशियर सभसे प्रमुख बा।\nन्यूजीलैंड में 3,000 मीटर से ढेर ऊँचाई वाली 20 गो चोटी बाड़ी जिनहन में खाली माउंट एस्पायरिंग के छोड़ दिहल जाय त बाकी सगरी एही पार्क के अंदर स्थित बाड़ी। इन्हन में सबसे महत्वपूर्ण माउंट कुक 3753 मीटर ऊँच बाटे। अउरी बाकी सभ में माउंट तस्मान, माउंट हिक्स, माउंट सेफ्टन आ माउंट एली डि बौमन इत्यादि बा। दक्खिनी आल्प्स के परबत सभ अपेक्षानुसार नया बाड़ें, इन्हन के उमिर दस मिलियन बरिस से कम बा आ अभिन ले निर्माण हो रहल बाटे। चोटी के ऊचाई बढ़े के गति लगभग 5–10 mm सालाना बाटे। ई अनुमान लगावल गइल बाटे की अबले लगभग 25 किमी के उठान हो चुकल बाटे, हालाँकि, कटाव से ई घटत रहे ला। \nपार्क के सीमा en:Westland Tai Poutini National Park से मेन बिभाजक (एगो प्राकृतिक सीमा) द्वारा बने ले आ एक साथ मिल के दुनों पार्क en:Te Wahipounamu South Westland बिस्व धरोहर स्थल के निर्माण करे लें, जवना के एकरे गजब के प्राकृतिक महत्व की खातिर जानल जाला।\nक्षेत्र के इतिहास[संपादन]\nएह खंड के अंगरेजी से भोजपुरी में अनुवाद के जरूरत बाटे।\nई खंड (या एकर कुछ हिस्सा) अंगरेजी में लिखल बा।\n1642 - Aoraki possibly sighted by Abel Tasman and crew members\n1913 - Hermitage first ravaged by floods in जनवरी, then destroyed beyond repair by floods two months later\n1991 - Avalanche of 10 million cubic metres of snow and rock causes 10 metres to be lost off the top of Aoraki/Mount Cook Two decades of erosion of the ice cap exposed after this collapse reduced the height by another 30m to 3724 m, as revealed by new GPS data fromaUniversity of Otago climbing expedition in November 2013.\n↑ 1.0 1.1 1.2 "Aoraki/Mount Cook National Park". Department of Conservation. पहुँचतिथी 29 दिसंबर 2015.\n↑ "Aoraki/Mount Cook Education Resource" (PDF). Department of Conservation. 2009. प. 7. पहुँचतिथी 29 दिसंबर 2015.\n↑ "2. – European discovery of New Zealand – Te Ara Encyclopedia of New Zealand". Teara.govt.nz. 2015-12-09. पहुँचतिथी 29 दिसंबर 2015.\n↑ . The landslide carried with it another 40 million cubic metres of rock and ice.The impact caused an earth quake of 3.9 on the Richter scale. <P207 In search Of Ancient NZ.Campball and Hutching.GNS science/Penguin.2011.> Michael J. Crozier. "Mt Cook landslide". Te Ara - the Encyclopedia of New Zealand. पहुँचतिथी 29 दिसंबर 2015.\n↑ T. J. Chinn; M. J. McSaveney (1992). "Mount Aoraki (Mount Cook) rock avalanche". Tai Awatea - Knowledge Net (More of Te Papa online). पहुँचतिथी 29 दिसंबर 2015.\n↑ "Height of NZ's tallest peak Aoraki/Mt Cook slashed by 30m". NZ Herald. 16 जनवरी 2014. पहुँचतिथी 29 दिसंबर 2015.\n↑ Graham, Doug (13 अक्टूबर 1998). "Ngai Tahu Settlement Section 3: Aoraki/Mount Cook". New Zealand Government. पहुँचतिथी 29 दिसंबर 2015.\nविकिमीडिया कॉमंस पर संबंधित मीडिया औराकी/माउंट कुक नेशनल पार्क पर मौजूद बा।\nविकियात्रा (अंग्रेजी) पर औराकी/माउंट कुक नेशनल पार्क खातिर यात्रा गाइड मौजूद बाटे।\nAoraki/Mount Cook National Park Education Resource 2009\n"https://bh.wikipedia.org/w/index.php?title=औराकी/माउंट_कुक_नेशनल_पार्क&oldid=474985" से लिहल गइल\nएह पन्ना पर आखिरी बेर संपादन5जुलाई 2017 के 19:36 बजे भइल रहल।


विनय आनंद बनीहन फोकट के दामाद – Anjoria\nभोजपुरी फिल्मन के सुपर स्टार विनय आनंद के जलवा देखावत ‘त्रिनेत्र’ बिहार में खूब चल रहल बा. बिहार में ई पचासवाँ दिन के रिकार्ड बना चुकल बिया. हाल फिलहाल में ई सफलता दोसरा कवनो फिलिम के नइखे मिलल. अब एकरा बाद विनय आनंद के जलवा देखे के मिले वाला बा ‘दामाद चाही फोकट में’ में. एह फिल्म में विनय आनंद भरपूर कॉमेडी आ एक्शन कइले बाड़न. विनय आनन्द के कहना बा कि ई फिल्म एह बाति के झूठिया दी कि भोजपुरी सिनेमा में छिछोरपन भरल रहेला. एह फिल्म के पूरा परिवार एक साथे बइठके देख सकेला.\nएह फिल्म में एक से बढ़के एक रोमांटिक गाना बाड़ी सँ. फिल्म में विनय आनंद के दू गो लुक देखे के मिली. ‘चाचा भतीजा’, ‘दामिनी’ आ अब ‘त्रिनेत्र’ के सफलता देखत विनय आनंद लिट्टी बाटी बन गइल बाड़े जवना के सभे पावे चाहत बा.


Why Vidyapeeth was established after BHU in Banaras Know the untold story Bhojpuri: बनारस में बीएचयू के बाद विद्यापीठ काहे स्थापित भयल, पढ़य अनकही कहानी – News18 हिंदी\nBhojpuri: बनारस में बीएचयू के बाद विद्यापीठ काहे स्थापित भयल, पढ़य अनकही कहानी\nशहर में एशिया क सबसे बड़ा शिक्षा संस्थान शुरू भइले के तत्काल बाद एक दूसर संस्थान क भी सुगबुगाहट शुरू भयल अउर 10 फरवरी, 1921 के काशी विद्यापीठ क स्थापना होइ गयल. सवाल इ हौ कि बीएचयू जइसन बड़ा शिक्षा संस्थान रहले के बाद भी काशी विद्यापीठ काहे खुलल? एकरे पीछे एक अनकही कहानी हौ, जवने के बारे में बहुत कम लोगन के पता हौ.\nLast Updated : April 29, 2021, 15:05 IST\nबनारस पुराने जमाने से शिक्षा, संस्कृति क केंद्र रहल हौ. देश-दुनिया क लोग शिक्षा ग्रहण करय बनारस आवय. प्राचीन काल से इहां शिक्षा क गुरुगुल व्यवस्था चलत रहल, लेकिन देश में अंगरेजन के अइले के बाद जब शिक्षा क स्वरूप बदलल तब बनारस भी अपुना के बदललस अउर इहां आवय वाले विद्यार्थीन के आधुनिक शिक्षा देवय बदे चार फरवरी, 1916 के काशी हिंदू विश्वविद्यालय यानी बीएचयू क स्थापना भयल. बीएचयू में 30 हजार विद्यार्थीन बदे व्यवस्था रहल, जवन आज बढ़ि के लगभग 40 हजार होइ गयल हौ.\nजाहिर बात इ हौ कि बीएचयू क स्थापना स्वतंत्रता सेनानी, शिक्षाविद पंडित मदनमोहन मालवीय कइले रहलन. अउर काशी विद्यापीठ क स्थापना स्वतंत्रता सेनानी, लोकोपकारी समाजसेवी शिवप्रसाद गुप्त कइले रहलन. लेकिन इ बात बहुत कम लोगन के पता हौ कि बीएचयू के पीछे क सूत्रधार भी शिवप्रसाद गुप्त ही रहलन. शिवप्रसाद गुप्त बनारस क सबसे बड़ा धनी व्यक्ति रहलन. जेतना ओनके पास धन-दौलत रहल, ओहसे बड़ा ओनकर दिल रहल. महात्मा गांधी के ट्रस्टीशिप के सिद्धांत क ओनके ऊपर एतना असर रहल कि उ परोपकार बदे आपन सबकुछ न्योछावर करय में देर न लगावय. बनारस में कबीरचौरा क मंडलीय अस्पताल, भारत माता मंदिर शिवप्रसाद गुप्त क ही बनवावल हौ. देश में जब पहिला गांधी आश्रम खोलय क बात आइल त शिवप्रसाद गुप्त अकबरपुर में मौजूद आपन डेढ़ सौ एकड़ जमीन एक झटका में दान कइ देहलन. बनारस में 1028 में कांग्रेस के अधिवेशन क पूरा खर्च उहय उठइले रहलन. स्वतंत्रता आंदोलन में मदद बदे 1920 में देश क पहिला हिंदी दैनिक अखबार आज शुरू कइलन. शिवप्रसाद गुप्त के दानवीरता के कारण महात्मा गांधी ओन्हय राष्ट्ररत्न क उपाधि देहले रहलन.\nशिवप्रसाद गुप्त जब इलाहाबाद विश्वविद्यालय में पढ़ाई करत रहलन, ओही दौरान मदन मोहन मालवीय से ओनकर परिचय होइ गयल रहल. बाद में कांग्रेस से जुड़ाव के नाते दूनों क संबंध प्रगाढ़ भयल. शिक्षा के क्षेत्र में बनारस क योगदान बरकरार रखय बदे शिवप्रसाद गुप्त शहर में शिक्षा क एक बड़ा आधुनिक केंद्र खोलय चाहत रहलन. मालवीय क शिक्षा के प्रति प्रतिबद्धता देखि के शिवप्रसाद गुप्त ओन्हय बनारस लेइ अइलन अउर विश्वविद्यालय खोलय बदे प्रेरित कइलन. मालवीय तइयार होइ गइलन अउर काम में जुटि गइलन. एनी बेसेंट इहां पहिलय से सेंट्रल हिंदू कॉलेज चलावत रहलिन. एही कॉलेज के विस्तार देइ के विश्वविद्यालय क रूप देवय क योजना बनल. विश्वविद्यालय बदे एक लाख एक हजार रुपिया क पहिला चंदा शिवप्रसाद गुप्त देहलन. काम शुरू भयल अउर विश्वविद्यालय के हर काम में शिवप्रसाद गुप्त मालवीय के साथ रहलन. कुल पचास लाख रुपिया चंदा जुटावल गयल. तत्कालीन काशी नरेश प्रभुनारायण सिंह विश्वविद्यालय बदे 1300 एकड़ जमीन देहलन. एशिया क सबसे बड़ा आवासीय विश्वविद्यालय बनि के तइयार भयल.\nविश्वविद्यालय बनय के दौरान ही शिक्षा पद्धति, रीति-नीति, स्वरूप अउर शिक्षा के माध्यम के लेइके मालवीय अउर गुप्त के बीच मतभेद होवय लगल. दूनों कांग्रेस क बड़ा नेता रहलन अउर शिवप्रसाद गुप्त बहुत विनम्र अउर त्यागी पुरुष रहलन. मालवीय से जब मतभेद जादा बढ़य लगल तब उ विनम्रता के साथ विश्वविद्यालय से अपुना के अलग कइ लेहलन. एही के साथ काशी विद्यापीठ क योजना बनल. शिक्षा क एक अइसन केंद्र जवन सरकारी नियंत्रण अउर मदद से पूरी तरह मुक्त रहय अउर उहां विशुद्ध भारतीय परिवेश में भारतीय भाषा में उच्च कोटि क शिक्षा देहल जाय अउर उहां से निकलय वाले विद्यार्थी उच्च कोटि क विद्वान नागरिक बनय, ताकि उ राष्ट्र के निर्माण में योगदान कइ सकय.\nविश्वविद्यालय क काम तेजी से शुरू भयल अउर असहयोग आंदोलन के दौरान 10 फरवरी, 1921 के महात्मा गांधी बनारस में शिक्षा के एक नए आधुनिक केंद्र क उद्घाटन कइलन. विद्यापीठ बहुत जल्द ही राष्ट्रीय आंदोलन क केंद्र बनि गयल. एक लंबे समय तक इ विद्यापीठ समाजवादी लोगन क तीर्थ रहल. इहां पढ़य वाला विद्यार्थी खादी कुर्ता-पाजामा में ही देखाई देय. विद्यापीठ खुलले के बाद उ तमाम विद्यार्थी इहां नाम लिखइलन, जवन असहयोग आंदोलन के दौरान महात्मा गांधी के आह्वान पर सरकारी विद्यालय अउर महाविद्यालय के छोड़ि देहले रहलन. अइसन विद्यार्थीन के सूची में लाल बहादुर शास्त्री, चंद्रशेखर आजाद, कमलापति त्रिपाठी, रामकृष्ण हेगड़े आदि लोग शामिल रहलन.\nविद्यापीठ में शिक्षा क प्रमुख माध्यम हिंदी रहल अउर एह माध्यम के मजबूती प्रदान करय बदे शिवप्रसाद गुप्त उच्च दर्जा क पाठ्यपुस्तक हिंदी में छपवउलन. काशी विद्यापीठ देश क पहिला आधुनिक विश्वविद्यालय रहल, जवन सरकारी नियंत्रण अउर मदद से दूर पूरी तरह जनता के द्वारा संचालित अउर प्रबंधित रहल. विश्वविद्यालय क पहिला कुलपति भगवान दास रहलन अउर अध्यापकन में स्वतंत्रता आंदोलन से जुड़ल शिक्षाविद आचार्य नरेंद्र देव, डाॅ. राजेंद्र प्रसाद, जीवतराम कृपालानी, बाबू श्रीप्रकाश अउर डाॅ. संपूर्णानंद जइसन लोग रहलन.\nविद्यापीठ के पहिले प्रबंधन मंडल में महात्मा गांधी, लाला लाजपत राय, जमनालाल बजाज, जवाहर लाल नेहरू, शिवप्रसाद गुप्त, आचार्य नरेंद्र देव, कृष्णकांत मालवीय, अउर पुरुषोत्तमदास टंडन शामिल रहलन. विद्यापीठ के स्थापना समारोह में पंडित मोतीलाल नेहरू, मौलाना मोहम्मद अली अउर मौलाना अबुल कलाम आजाद उपस्थित रहलन. स्थापना समारोह क शुरुआत वेदमंत्र के साथ ही कुरान के आयत के पाठ से भयल रहल. राष्ट्रीय आंदोलन क हर बड़ा नाम काशी विद्यापीठ से कवनो न कवनो तरह से जुड़ल रहल, लेकिन मदनमोहन मालवीय शुरू से अंत तक विद्यापीठ से दूर रहलन.\nजवने प्रस्ताव के जरिए विद्यापीठ क स्थापना भइल रहल, ओहमे विद्यापीठ के सरकारी मदद अउर सरकारी मान्यता से दूर रहय क बात शामिल रहल. लेकिन 1963 में यूजीसी विद्यापीठ के डीम्ड विश्वविद्यालय क दर्जा देइ देहलस. बाद में जब कमलापति उत्तर प्रदेश क मुख्यमंत्री बनलन तब उ 15 जनवरी, 1974 के एक सरकारी प्रस्ताव के जरिए विद्यापीठ के वैधानिक विश्वविद्यालय क मान्यता देइ देहलन. बाद में 1995 में एकर नाम बदलि के महात्मा गांधी काशी विद्यापीठ होइ गयल. आज के तारीख में विश्वविद्यालय में कला, विज्ञान, वाणिज्य, कानून, कंप्यूटर अउर प्रबंधन क पढ़ाई होला. विश्वविद्यालय के बी प्लस दर्जा प्राप्त हौ. (लेखक सरोज कुमार वरिष्ठ पत्रकार हैं. यह उनके निजी विचार हैं.)\nTechnology News:-IIT BHU ने तैयार की खास तकनीक,भीषण गर्मी में घर के तापमान को 10 डिग्री कर देगा कम!\nEducation News: BHU में मिलेगी 1 लाख रुपये की मासिक फेलोशिप! ऐसे कर सकते हैं आवेदन\nज्ञानवापी परिसर में मुस्लिमों की एंट्री पर रोक और पूजा-पाठ के अधिकार को लेकर दायर याचिका पर सुनवाई आज\nFIRST PUBLISHED : April 29, 2021, 15:05 IST